ئەلێگری، لە سەرلیستی كاندیدانی جێگرتنەوەی سۆڵشایەرە\nماسیمیلانۆ ئەلێگری، راهێنەری بەناووبانگ، لە سەرلیستی ناوی ئەو راهێنەرانەیە، كە یانەی مانچستەر یونایتد دیاری كردوون، بۆ جێگرتنەوەی سۆڵشایەری راهێنەری ئێستەیان، كە بە هۆی ئەنجامە خراپەكانییەوە، ئەگەری دوورخستنەوەی لە ئاردایە.\nرۆژنامە ئیتاڵییەكان، بڵاویان كردەوە، كە كارگێڕیی یانەی مانچستەر یونایتد، خواستی ئەوەی هەیە، ماسیمیلانۆ ئەلێگری، لە شوێنی راهێنەری ئێستەیان جێگیر بكەن، كە ناوبراو پێشتر راهێنەرایەتیی یانەكانی میلان و یوڤێنتوسیشی كردووە.\nرۆژنامەی لاگازێتتا دێللۆ سپۆرت، بڵاوی كردووەتەوە، كە لە ئێستەدا ئەلێگری، یەكەم بەربژێری جێگرتنەوەی ئۆلی جۆنەر سۆڵشایەری نەرویژییە.\nمانچستەر یونایتد، ئەم وەرزە خراپترین دەستپێكی لە ماوەی 30 ساڵی ڕابردوودا هەبوو، ئەمەیش چارەنووسی راهێنەری لێل كرد.\nئێستە ئەلێگری بێكارە، دوای ئەوەی هاوینی رابردوو، ماوریسیۆ ساری،لە یانەی یوڤێنتوس شوێنی گرتەوە.\nجگە لە ئەلێگری، هەریەك لە ماوریسیۆ و پۆتیچینۆیش بەربژێری بوون بە راهێنەری مان یوونایتدن.\nهۆكاری كێشەی پۆگبا لەگەڵ مانچستەر یونایتد ئاشكرا كرا\nئارسن ڤێنگەڕ، راهێنەری بەناووبانگی فەرەنسی، هۆكاری كێشە و ناڵینی پۆگبای لەگەڵ مانچستەر یونایتد ئاشكرا كرد، كە لە دیدی هاندەرانی یانەكەوە، ئاستی پێویست و ڕازیكەر نییە.\nڤێنگەر، پێی وایە پۆگبای 26 ساڵان، لە یانەی مانچستەر یونایتد ئاستی پێشبینیكراو و چاوەڕێكراو پێشكەش ناكات، بە تایبەت لە سەرەتای وەرزەوە، كە بە هۆیەوە تیپەكە ئەنجامی زۆر خراپە.\nدوای شكستی مان یوو بەرانبەر نیوكاسڵ، لە گەڕی هەشتەمی پرێمەر لیگ، ڤێنگەر ب تۆڕی بین سپۆرت، وتی: سەرەتا و پێش هەر شت، پۆگبا بە هۆی پێكانەكانەوە بە تەواوی نەیتوانیوە ئاستی دەربخات و بگونجێت.\nوتیشی، لە رووی جەستەییەوە ئامادە نییە، سەرەڕای بەهێزیی جەستەی، دواتریش كە ئەو خواست و ئارەزووی جێهێشتنی ئەو یانەیەی هەبێت و ڕێی لێ بگرن، ئەمەیش پێویستی بەوەیە سەرلەنوێ پێوەندیی نێوان ئەو و یانەكەی دروست بكرێتەوە، بە تایبەت لە زۆر رووەوە كە یاریزانەكە پێوەی دەناڵێنێت.\nپۆگبا، نزیك بوو لەوەی پێوەندی بە تیمەكەی زیدانەوە بكا، بەڵام مەرج و پارە زۆرەكەی مان یوو، ڕێی لەو هەوڵەی گرت.\nوادەی گەڕانەوەی محەممەد سەڵاح ئاشكرا كرا\nراپۆرتی مێدیا ئینگلیزییەكان، باس لەوە دەكەن پێكانەكەی محەممەد سەڵاح ماوەدرێژ نییە و لە ماوەیەكی نزیكدا دەگەڕێتەوە یاریكردن.\nتۆڕی سكای سپۆرتس، بڵاوی كرەوە، كە ئەستێرەی میسڕی، بەم زووانە بۆ یاریكردن لە هاوشانی یانەكەی دەگەڕێتەوە.\nپزیشكانی یانەكەی، ئەوەیان خستووەتە روو، كە چەند پشكنینێكیان بۆ سەڵاح كردووە و دەركەوتووە وادەی پێكانەكەی درێژخایەن نییە و ماوەیەكی زۆر لە یاریكردن دانابڕێت.\nرۆژنامەی دەیڵی میڕەڕ دووپاتی كردەوە، كە پزیشكان، ئەوەیان ئاشكرا كردووە، لە كۆتایی ماوەی وەستانی نێودەوڵەتی لەم مانگەدا دەگەڕێتەوە یاریكردن. لە یاریی نێوان هەردوو یانەی لیڤەرپوول و لیستەر سیتی لە گەڕی هەشتەمی پرێمەر لیگ، حەمزە چۆدری، لە كۆتایی یارییەكەدا لە سەڵاحی دا.\nیۆرگن كڵەپ، راهێنەری ئەڵمانیی یانەكە، لەو كاتەدا گۆڕانكاریی بە ناوبراو كرد و ئادەم لالانای بردە شوێنی.\nبۆ زانین، حوسام بەدری، راهێنەری هەڵبژاردەی مێسر، لیستی یاریزانە ڕاگیراوەكانی بڵاو كردەوە كە لە یارییە نێودەوڵەتییەكانی ئۆكتۆبەردا ناتوانن یاری بكەن و ناوی سەڵاحی تێدا نەبوو.\nكۆنتی، ڕەخنە لە لایەنە جەستەییەكەی لۆكاكۆ دەگرێت\nئەنتۆنیۆ كۆنتی، راهێنەری یانەی ئینتەر میلان، رەخنەی لە ڕووە جەستەییەكەی رۆمێلۆ لۆكاكۆی یاریزانی یانەكەی گرت و وتی كە دەبێ بە شێوەیەكی زۆتر و باشتر مەشق بكا، تا لە رووی جەستەییەوە زۆر باش بێت، بە تایبەت كە ماوەیەك لە یاریكردن دابڕاوە.\nئەنتۆنیۆ كۆنتی، روونی كردەوە، كە لە ماوەكانی داهاتوودا، دەبێ لۆكاكۆ بەهێزتر مەشق بكات.\nئەو لێدوانەی ناوبراو، دوای یارییەكەیان بوو بەرانبەر یوڤێنتوس، كە تووشی شكست هاتن.\nكۆنتی وتی: لە سەرەتای وەرزەوە پێكانی لە پشتیدا هەبوو، بەم دواییەی بە هۆی كێشەی ماسوولكەی رانییەوە دابڕا، ئەوەی پێی كراوە ئەنجامی داوە، بەرانبەر یوڤیش هەمان نیازی هەبوو، هیوامان وایە ئەو كێشانە جێ بهێڵیت و سەرلەنوێ دەست پێ بكاتەوە.\nبۆ زانین، ئەوە یەكەمین شكستی ئینتەر میلان بوو لەم وەرزەدا، كە سەرەتایەكی باش و بەهێزی لە خولەكەدا هەبوو، ئەوەیش بە هۆی هێنانی چەند یاریزانێكی تازە و پلانی راهێنەری كۆنتییەوە.\nپۆچیتینۆ، بۆ راهێنەرایەتیی پی ئێس جی لەسەر پێیە\nراهێنەری ئەرژەنتینی ماوریسیۆ پۆچیتینۆ، كە ئێستە راهێنەری یانەی تۆتنهام هۆتسبێری ئینگلیزییە، نزیك بووەتەوە لەوەی ئەركی راهێنەرایەتیی یانەی پاریس سانت جێرمان وەربگرێت.\nسایتی لۆ تێن سپۆرتی فەرەنسی، روونی كردووەتەوە، كە ماوریسیۆ پۆچیتینۆ، پێشوازی لە بیرۆكەی بوون بە راهێنەری یانەی پاریس سانت جێرمانی فەرەنسی دەكات، لە كاتێكدا ناچار بكرێ لە ماوەكانی داهاتوودا یانەی تۆتنهام جێ بهێڵێت.\nسایتەكە، باسی لەوە كردووە، كە پۆچیتینۆ، لە ماوەی وەستانی نێودەوڵەتی لەم مانگەدا، چاوی بە بەرپرسانی یانەی پاریس دەكەوێت، بۆ گفتوگۆكردن لە بارەی گرتنەئەستۆی ئەركەكەی، كاتێك لە باری هەڵبەزودابەزی ئاستی پی ئێس جی، راهێنەری تۆماس تۆخێل دوور بخەنەوە.\nرۆژنامەی دەیڵی مەیڵی بریتانی بڵاوی كردووەتەوە، كە كەشی نێوخۆیی تۆتنهام، دۆخێكی بێسەروبەرترە لە هەر كارێكی دیكە، هەروەها بۆندەكەی تا ساڵی 2023 نوێ كراوەتەوە، بۆیە لە باری دوورخستنەوەیدا، دەبێ یانەكەی 35 ملیۆن یۆرۆی پێ بدات، مەگەر لە بارێكدا راهێنەر خۆی دەست لە كار بكێشێتەوە، ئەمەیش بە ئەگەرێكی نزیك نابینرێ، بە تایبەت كە دەزانێ لە بارەی دوورخستنەوەیدا لە رووی داراییەوە سوودی پێ دەگات.\nلەوانەیە دێمبڵی بۆ یاریی كلاسیكۆ ئامادە نەبێت\nمێدیای ئیسپانیا، بڵاوی كردەوە، كە لەوانەیە عوسمان دێمبڵی هێرشبەری یانەی بەرشلۆنە، بۆ یاریی نێوان یانەكە و ریاڵ مەدرید، بەشداری نەكات.\nلە خولەكی 88ـی یاریی نێوان بەرشە و سڤیلیە لە گەڕی رابردووی لا لیگا، دێمبڵی ڕاستەوخۆ بە كارتی سوور كرایە دەرەوە، كاتێك ناڕەزاییەتییەكی ناشیاوی بەرانبەر بڕیارێكی ناوبژیوان ماتیۆ لاهۆز دەربڕی، بەو هۆیەی ڕۆناڵدی هاوڕێی بە كارتی سوور كردە دەرەوە، لە كاتێكدا ڕێی لە هێرشبەری سڤیلیە چیچاریتۆ گرت لەوەی بە تەنێ لەگەڵ گۆڵپارێزیاندا بمێنێتەوە.\nرۆژنامەی مۆندۆ دیپۆرتیۆی ئیسپانی، بڵاوی كردەوە، كە ناوبژیوانی یارییەكە، لە راپۆرتی دوای یاریدا، نووسیویەتی: دێمبڵی پێی وتم تۆ زۆر خراپی، زۆر خراپ، لەگەڵ جووڵە و ئاماژەیەكی دەستیدا بۆ ناوبراو. دوور نییە بەو هۆیەوە، دێمبڵی لە 2 تا 4 یاریی داهاتووی یانەكەی لە لایەن لیژنەی پێشبڕكێكانی یەكیەتیی تۆپی پێی ئیسپانیاوە ڕابگبرێت.\nلە باری بڕیاری لیژنەكە بۆ ڕاگرتنی دێمبڵی بۆ زیاتر لە یارییەك، كە سووكایەتی بە ناوبژیوان كردووە، لە یاریی یانەكەی بەرانبەر ریاڵ مەدرید بێبەش دەبێت، كە 26ـی ئەم مانگە ئەنجام دەدرێت.\nیاریی نێوان ریاڵ مەدرید و بەرشلۆنە، بە گرینگترین یاریی یانەكان دادەنرێ، بەو هۆیەوەی لە سەرەتاسەری دنیادا زۆرترین هاندەر و تەماشاڤانی هەیە، بێبەشبوونی دێمبڵی یان هەر یاریزانێكی دیكە لە یاریی كیلاسیكۆ، بە لەدەستدانی هەلێكی گرینگ دادەنرێت.


گرته‌یه‌ك له دیمه‌نی یاریزانانی یانه‌ی سه‌یدسادق له نێو یاریگه‌ی خۆیان. 2017 ـ 2018، فۆتۆ: كارزان ره‌شید\nخولی پله‌یه‌كی كوردستان یانه‌ی سه‌یدسادق یانه‌ی پێشمه‌رگه‌ی سلێمانی یانه‌ی كۆیه یانه‌ی دهۆك یانه‌ی هه‌ڵه‌بجه‌ی شه‌هید\nله ده‌ستپێكی یارییه‌كانی قۆناخی دووه‌می خولی پله‌یه‌كی كوردستان، یانه‌ی سه‌یدسادق تۆڵه‌ی شكسته‌كه‌ی قۆناخی یه‌كه‌می له پێشمه‌رگه‌ی سلێمانی كرده‌وه و یانه‌ی كۆیه‌ش له نێو یاریگه‌ی خۆی به یانه‌ی دهۆك دۆڕا.\nكۆیه 1 ـ 2 دهۆك (كۆمه‌ڵه‌ی یه‌كه‌م)\nگۆڵه‌كانی یانه‌ی دهۆك له لایه‌ن یاریزانان (عه‌بدولره‌زاق حه‌یده‌ر و سامر محه‌مه‌د سه‌عید) تۆمار كران، تاكه گۆڵه‌كه‌ی كۆیه‌ش (كاردۆست) تۆماری كرد.\nسۆران 1 ـ 1 گاره (كۆمه‌ڵه‌ی یه‌كه‌م)\nیانه‌ی سۆران له رێگه‌ی بارزان قاسم له خوله‌كی 35 گۆڵی پێشكه‌وتنی تۆمار كرد، دواتر له خوله‌كی 78 یادگار یوونس ئه‌نجامه‌كه‌ی بۆ یانه‌ی گاره یه‌كسان كرده‌وه، له‌م یاریه‌دا بێوار فه‌ریق یاریزانی یانه‌ی گاره به‌كارتی سوور كرایه ده‌ره‌وه.\nهه‌لۆ 1 ـ 1 ئاكرێ (كۆمه‌ڵه‌ی یه‌كه‌م)\nهه‌ردوو گۆڵه‌كه له چاره‌گی یه‌كه‌می گێمی یه‌كه‌م تۆمار كران، سه‌ره‌تا هه‌ڵۆ له رێگه‌ی یاریزانی پیشه‌گه‌ری ئێرانی (مووسا شابازی) له خوله‌كی 4 گورزی خۆی وه‌شاند، پاشان له خوله‌كی 15 عه‌بدوڵڵا كه‌یفی یاریزانی وه‌رزی رابردووی یانه‌ی كه‌ركووك ئه‌نجامه‌كه‌ی بۆ یانه‌ی ئاكرێ یه‌كسان كرده‌وه.\nسه‌یدسادق 2 ـ 1 پێشمه‌رگه‌ی سلێمانی (كۆمه‌ڵه‌ی دووه‌م)\nیانه‌ی سه‌یدسادق تۆڵه‌ی شكسته‌كه‌ی قۆناخی یه‌كه‌می له پێشمه‌رگه‌ی سلێمانی كرده‌وه و له نێو یاریگه‌ی خۆی به بردنه‌وه‌ی له پێشمه‌رگه زه‌نگی مه‌ترسی لێدا، گۆڵه‌كانی سه‌یدسادق له لایه‌ن (میلاد و محموود شاكر) تۆمار كران.\nشه‌هیدان 1 ـ 1 ئاشتی\nیانه‌ی ئاشتی له رێگه‌ی كارساز محه‌مه‌د پێشكه‌وت، دواتر یانه‌ی ئاشتی شاری سلێمانی ئه‌نجامه‌كه‌ی یه‌كسان كرده‌وه و ئه‌وه‌نده‌ی دیكه بارودۆخی یانه‌ی شه‌هیدانی له‌م وه‌رزه دژوارتر كرد.\nكفری 1 ـ 1 هه‌ڵه‌بجه‌ی شه‌هید\nیانه‌ی كفری سه‌ره‌تا له رێگه‌ی دانیار محه‌مه‌د گۆڵی پێشكه‌وتنی تۆمار كرد، به‌ڵام به‌هائه‌دین به‌كر هێرشبه‌ری ناسراوی كوردستان ئه‌نجامه‌كه‌ی بۆ هه‌ڵه‌بجه یه‌كسان كرده‌وه.


ئاسایشی سۆران پۆلیسێکی یەکێتی دەستگیر دەکات – کوردی – RojNews.News\nئاسایشی سۆران پۆلیسێکی یەکێتی دەستگیر دەکات\n22/06/2020 - 10:46:04 pm\nچوؤرشەممە, 29 أبر 2020 – 08:45 ڕۆژنیوز – سۆران\nکاتژمێر ١١:٠٠ی شەوی ڕابردوو، هێزێکی ئاسایشی سۆران بە دوو ئۆتۆمبێل چوونەتە ناو بەڕێوبەرایەتیی پۆلیسی بەرنگاربوونەوەی توندوتیژیی دژی ئافرەتان و پۆلیسێکی ئەو بەڕێوبەرایەتییەیان ناوی”جەواد ڕەسوڵ” بە پۆشاکە سەربازییەکەوە دەستگیر کرد.\nفارس ڕەسوڵ، برای ئەو پۆلیسە بە ڕۆژنیوزی وت، براکەی یەکێتیە و لە دوو ڕۆژی ڕابردوودا ئاسایشی سۆران بانگیان کردوە و ئاگاداریان کردووەتەوە، کە دەبێت دەستبەرداری یەکێتیی ببێت و وێنەی لاهوری شێخ جەنگی لەتۆڕی کۆمەڵایەتی فەیسبووک بڵاونەکاتەوە.\nفارس، وتیشی: براکەم سازشی نەکردووە و وتویەتی ‘من یەکێتییم و لەو مەبدەئە لانادەم’، هەربۆیە ئەمشە و هێزێکی زۆری ئاسایش هەڵیانکوتاوەتە سەری و بەبێ بڕیاری دادوەر خۆی و ئۆتۆمبێلەکەیان بردووە و نازانین ئێستا لەکوێیە، چووینە بەردەم ئاسایشی سۆران، بەڵام هیچ وەڵامێکمان دەستنەکەوت.\nبرای ئەو پۆلیسە، ترسی ئەوەی هەیە، ئاسایش تۆمەتێک بخاتە پاڵ براکەی و سەربەستی نەکەن، وتیشی: سەلامەتیی گیانی براکەمان لە ئەستۆی ئاسایشی سۆران-دایە.\nجەواد ڕەسوڵ، پێشتر لە لیوای ٤ی بەرگریی فریاکەوتنی سلێمانی پۆلیس بووە و ماوەی دوو ساڵە دەوامەکەی گواستووەتەوە بۆ بەڕێوەبەرایەتیی توندوتیژیی دژی ژنان لە سۆران.\nلە ڕووداوێكی هاتووچۆدا گه‌نجێك گیانی له‌ده‌ستدا


فراكسیۆنى یه‌كگرتوو له په‌رله‌مانى عێراق به‌رامبه‌ر عه‌بادی هه‌ڵوێستیان وه‌رگرت - اخبار العراق\nاخبار العراق » كوردى » فراكسیۆنى یه‌كگرتوو له په‌رله‌مانى عێراق به‌رامبه‌ر عه‌بادی هه‌ڵوێستیان وه‌رگرت\nموسه‌ننا ئه‌مین، سه‌رۆكى فراکسیۆنى یەکگرتووى ئیسلامیى کوردستان لە پەرلەمانى عێراق، رای گه‌یاند: “بەهۆى ناونەهێنانى هەڵەبجە وەکو پارێزگایەک، ڕەشنووسى یاسای بودجەى ٢٠١٩ى عێراق، ڕەت دەکەینەوە”.\nجه‌ختیش ده‌كاته‌وه، كه ئەم مامەڵەیەى حکوومەتى عێراق و پشتگوێخستنى پارێزگاى هەڵەبجە ڕەت دەکەنەوە. هه‌روه‌ها نووسیویه‌تى: “ساڵى ڕابردوو لەکاتێکدا حاڵەتێکى لەمشێوەیە ڕووی دایەوە، ڕووبەڕوو لەناو کۆبوونەوەیەکدا بە بەڕێز حەیدەر عبادى سەرۆک وەزیرانى عێراقم گوت، تۆ بە چی حەقێک وەکو پارێزگا مامەڵە لەگەڵ هەڵەبجەدا ناکەیت؟ لەکاتێکدا بە حەقى دەستوور هەڵەبجە پارێزگایە”.\nهەربۆیە، وه‌ك سه‌رۆكى فراكسیۆنى یه‌كگرتوو، دووپاتی ده‌كاته‌وه، كه: “ئەم ڕەشنووسەى بودجەى ٢٠١٩ ڕەت دەکەینەوە و کار دەکەین لەپێناو جێگیرکردنى ئیستیحقاق و مافە داراییەکانى هاووڵاتیانى پارێزگاى هەڵەبجە و هاووڵاتیانى هەرێمى کوردستان بەبێ جیاوازى”.


وەزارەتی پلاندانانی عێراق: لە ساڵی 2020دا ژمارەی دانیشتوانمان گەیشتە 40 ملیۆن\nوەزارەتی پلاندانانی عێراق، ژمارەی دانیشتوانی عێراقی تاوەکو کۆتایی ساڵی 2020 بڵاوکردەوە و ڕایگەیاند کە ژمارەی دانیشتوانی عێراق گەیشتووەتە 40 ملیۆن و 150 هەزار کەس.\nلە ڕاگەیەنراوێکدا عەبدولزەهرە هنداوی، وتەبێژی وەزارەتی پلاندانانی عێراق ڕایگەیاند، “ئەو 40 ملیۆن دانیشتوانەی عێراق %50,5ی لە ڕەگەزی نێر و %49.5ی ڕەگەزی مێیە”.\nوتەبێژی وەزارەتی پلاندانانی عێراق ئاماژەی بەوەشکرد، “ژمارەی دانیشتوان پشتدەبەستێت بەو هەڵسەنگاندنانەی دەزگای ناوەندی ڕوپێوی، بەپێی ژمارەی دانیشتوان گەشەی دانیشتوان لە %2.5ەوە زیادیکردووە بۆ %2.6 و لە هەندێک شوێنی نیشتەجێبوونیش گەیشتووەتە %2.7.\nڕاشیگەیاند کە بەراورد بە ساڵی 2019 گەشەی دانیشتوان کەمیکردووە لەکاتێکدا گەشەی دانیشتوان لەو ساڵەدا %3 بووە و لەهەندێ ناوچەی دانیشتوانیش گەیشتووەتە %3.3.\nبەپێی ڕاگەیەنراوەکەی وەزارەتی پلاندانانی عێراق، گەشەی دانیشتوان لە ساڵێکدا 850 هەزار بۆ ملیۆنێک کەسە، بەپێی ئەو ئامارانەش لە ساڵی 2030دا ژمارەی دانیشتوانی عێراق دەگاتە 50 ملیۆن کەس.\nسەبارەت بە ڕێژەی دانیشتوان بەپێی تەمەن وتەبێژەکەی وەزارەتی پلاندانان ڕایگەیاند، “ئەو توێژەی کە لە ڕووی کار و ئابورییەوە چالاکن، ئەوانەن تەمەنیان لە نێوان (15 بۆ 64) ساڵیدایە و ڕێژەیان %56.5ە و زۆرترین ڕێژەی دانیشتوانن، هەروەها منداڵان ئەوانەی تەمەنیان لە نێوان (سفر بۆ 14) ساڵیدایە ڕێژەیان %40.4ە و ئەوانەشی کە پیرن و تەمەنیان لەسەروو 65 ساڵییەوەیە کەمترین ژمارەی دانیشتوانن و ڕێژەیان %3.1ە.\nگازی سروشتی.. داهاتووی وزە\nسیستانی ڕۆژێكی دیكه‌ی بۆ جه‌ژنی قوربان دیاریكرد\nعه‌لی سیستانی مەرجەعی باڵای شیعه‌كان له عێراق، ڕۆژی 21ی ئه‌م مانگەی وەك یه‌كه‌م ڕۆژی جه‌ژنی قوربان دیاریكرد. نوسینگه‌ی…\nوەزارەتی دەرەوەی ئەمریكا دەڵێت، بەرنامەی وەرگرتنی ئەو كۆچبەرە عێراقییانەی “هاوكاری هەوڵە سەربازییەكانی ئەمریكایان كردووە” بۆ ماوەی 90 ڕۆژ…\nگروپە چەكدارەكان لە ئەلبوكەمال بۆردومانكران و هاوپەیمانان خۆی بێبەری دەكات\nسەرچاوە ئەمنییەکانی عێراق بۆردومانکردنی گروپە چەکدارەکانی سنووری نێوان عێراق و سوریای سەربە ئێرانیان لەلایەن فڕۆکەیەکەوە ڕاگەیاند، کە نازانرێت…


بوارێکی پاک نەکراوە و بێ سەرەوبەرە - Sunnuntai | HS.fi\nلە فینلاندا بیانیان کاری پاککردنەوەی قوتابخانە، باخچەی ساوایان، فرۆشگاکان و خواردنگەکان دەکەن. هەندێک کۆمپانیا پاکەوانەکان دەچەوسێننەوە بەبێ هیچ لێکەوتەیەک . ئیستغلالکردن دیاردەیێکی بەربڵاوە ، لە خراپترین حاڵەتدا پاکەوانەکان مووچەکانیان پێ نادرێت و هەروەها لە شوێنی کارەکانیان دەخەون.\nلە هاوینی ٢٠١٧دا ئیبراهیم، کابوس و خەوی ناخۆشی لە پەیوەند بە کارەکەیەوە دەبینی، کە تیایاندا کابوسێکی ڕەش خەریک بوو دەیخنکاند.\nئیبراهیم دوو ساڵ بەر لەوە لە عێراقەوە وەک پەناخوازێک گەشتبووە فینلاند و ترسی هەبوو، کە وەدەربنرێت. ئەو دەیزانی، کە ئەم کارە تازەیەی لە بواری پاکردنەوە دەرفەتی مانەوەی لە فینلاند پێ دەدات.\nلە بەهاردا شتەکان باشتر بوون، بەڵام لە هاویندا هەموو بابەتی ناو کارەکان گۆڕان. خاوەنکار بە پاکەوانەکانی گوت، گەر ئەوان بە گورجوگٶلی و بێ دەنگی کارەکانیان بکەن، ئەو مۆڵەتی مانەوەیان بۆ وەردەگرێت، لەسەر بنەمای کارکردن.\nلەو کاتەوە ئیبراهیم دەبوو لە هەفتەیەکدا حەوت ڕۆژ کار بکات. ئەو قوتابخانەکان و باخچەی ساوایانی لە ئێسپۆ خاوێن دەکردەوە، کە لە هاویناندا پاککردنەوەی بنەڕەتیان بۆ دەکرێت. سەرەتا کەلوپەلەکان دەبرێنە دەرەوە و پاشان بان و دیوار و زەوی ژوورەکان دەشۆردرێن و خاوێن دەکرێنەوە. دواتر زەوی ژوورەکان مۆم دەکرێن و کەلوپەلەکان دەبنرێنەوە ژوورەکان.\nئەگەر خاوەنکار مۆڵەتی پشووی بدایە، ئیبراهیم و پاکەوانەکانی تریش هەر لە شوێنی کارەکەیان دەخەوتن.\nکاری پاککردنەوە لە فینلاند بوارێکی کێویانەیە\nقوتابخانەکان، باخچەی ساوایان، شوێنی ئارەزوو و خولیاکان، خواردنگاکان و فرۆشگاکان کەسانی بیانی پاکیان دەکەنەوە، کە زۆربەیان ئیستغلال دەکرێن و بوونەتە قوربانی دەستی خانوەن کار. بە پێی بەدواداچوونەکانی ڕٶژنامەی هێلسینگین سانۆمات، ئیستیغلال کردن و بەکارهێنانی کرێکار لە بەرژەوەندی خاوەنکار بووەتە دیاردەیەکی بەروبڵا و سیستەماتیک. شێوازی بەڕێوەبردنی بازرگانی زۆرێک لە کۆمپانیاکانی پاککردنەوە لەسەر ئیستیغلالکردنی مرۆڤەکان بنیاتنراون.\nئیستیغلال کردن ڕووبەرێکی بەرفراوانی هەیە. لە خراپترین حالەتدا بارودۆخەکە نامرۆیین و بازرگانیکردن بە مرۆڤمان بیر دەخاتەوە. لە بازرگکانی کردن بە مرۆڤدا، بازرگانەکە سوود وەردەگریت لە دۆخی نالەباری کەسی قوربانی و دەیخاتە ژێر فەرمانی دەسەلاتییەوە.\nهێلسینگین سانۆمات بەدواداچوونی بۆ بابەتێک کردووە، کە تێیدا ئیستیغلالکردن بۆ چەندین مانگ ڕوویداوە. بۆ ئەم بابەتە سی پاکەوان و هەروەها کەسانی پسپۆڕ دواندراون. زانیارییەکان پشت بەستوون بە نووسراوە فەرمییەکان و بەڵگەی تر.\nبەدەر لەمانە، هاوکات کۆمپانیای تر زۆرن کە هەلپەرستن و ئیستیغلالی کرێکارانیان دەکەن. هەڵبەت کۆمپانیاش هەن، کە ڕاست و دروستی کار دەکەن. بۆ ئەم بابەتەی پاکەوانەکانی دوێندراو، گوتویانە کە ڕێز لە مافەکانیان دەگیرێت، بۆ نمونە لە کۆمپنایاکانی وەک:\nCoori, RTK, Lassila & Tikkanoja, ISS palvelut,Siskon Siivouksessa، Leo Clean.\nپاککەوانەکان لەم کۆمپانایانەدا کاریان دەستکەوت، پاش ئەوەی لەو کۆمپانیایانەی ڕۆشتوون، کە تیایاندا دەچەوسێندرانەوە و ئیستیغلال دەکران.\nKuva: Mikko Suutarinen/ HS\nسەعید کە خەڵکی مەغریبە، داواکارییەکی زۆر دەگمەنی بیردێتەوە.\nئەو بە هۆی ناوسیاوێکیەوە کاری پاککردنەوەی دەست دکەوت لە کۆمپانیایەکی بچووکدا، لە خزمەتگوزاری س م س. ئەو قوتابخانە و باخچەی ساوایانی پاک دەکردەوە لە ئێسپۆ و تامپێڕێ و کێراڤا و هێلسینکی.\nئیبراهیم البەیاجی عێراقی و میرا هێنریکسۆنی فینلاندی کۆمپانیاکە بەڕێوە دەبەن. ئەلبەیاج ناسراوە بە هونەرمەند ئیبۆ ستینگ و هەروەها کاری دی جی دەکات.\nهەر لە سەرەتاوە ئەلەبیاج داوا لە سەعید دەکات، کە پەڕاوی گفتوگۆی داواکاری پەنابەرییەکەی بۆ بهێنێت. لە گفتوگۆکەدا زۆر بابەتی هەستیاری تێدایە، لەوانە پاشخانی داواکار، باری خێزانی و بابەتی تایبەتی کەسی، وەک ڕێچکەی سێکسی. هەروەها لە پەڕاوەکەدا ئاستی خوێندن و زمانزانی داواکار دەردەکەوێت.\nهەروەها چوار پاکەوانی تری خزمەتگوزاری ئەس ئەم سێ گوتیان، کە ئەلبەیاج داوای لێکردوون پەڕاوی گفتوگۆی داوکاری پەنابەریەکنیانی پێ بدەن. محمد و ڕەشید و مەحمود و ئیبراهیم ئامادەن بە ناو و وێنەی خۆیانەوە بۆ ئەم بابەتە بدوێن و دەڵێن کە چیتر لە خاوەنکارەکەیان ناترسن.\nئەم پیاوانە لە ساڵی ٢٠١٥ و دواتر هاتوونەتە فینلاند. ساڵی ٢٠١٥ پتر لە ٢٠هەزار پەناخواز، کە زۆربەیان لە عێراقەوە هاتبوون، گەشتنە فینلاند.\nئەلەبەیاجی و هێنریکسۆن گومانلێکراون لە لایەن پۆلیسەوە بە تۆمەتی بازرگانی کردن بە مرۆڤ و کاری یەجگار سەخت و هەڵاواردن. گومان دەکریت کە قوربانیان دە کەسێک بن. هەروەها پۆلیس گومان لەم دوو کەسە دەکات بە تۆمەتی گەندەڵی ژمێریاری و ناپاکی و فڕوفێڵ و قەرزوقۆڵ و ڕاستگۆنەبوونیان.\nمیرا هێنریکسۆن پەیامێکی بۆ هێلسینگین سانۆمات ناردووە و تێیدا دەڵێت "وەک کرێکارێک ناتوانێت هیچ لێدوانێک بدات لە پەیوەند بە کاروباری ئەس ئەم سێوە، هەروەها لێکۆڵینەوەکان ماوێتی." ئەلەبایجیش وەڵامی چەندین هەوڵی پەیوەندیەکانی ئێمەی نەدایەوە.\nلەم بەدواداچوونەی هێلسینگین سانۆماتدا بابەتێک دێتە ئاراوە، کە ئەو کۆمپانیایانەی پاککەوانەکان ئیستیغلال دەکەن، توانیویانە گرێبەستی کار ئەنجام بدەن لەگەڵ کۆمپانیای تر و شارەوانییەکاندا. بۆ ماوەیەکی دوورودرێژ لە کارەکانیان بەردەوام بوون و بە بێ هیچ لێکەوتەیەک.\nلە ساڵانی ڕابردوودا چەندین قوربانی بواری پاککردنەوە ڕوویان لە ڕێکخراوی ئێشکگری (ڕیکو) قوربانیانی کار کردووە. لە ئێستادا قوربانییەکاندا ئاماژە بەوە دەکەن، کە لە لایەن نزیکەی بیست کۆمپانیای پاککردنەوە ئیستیغلال کراون.\nبە پیی پیا مارتیلا، ڕێکخەر و پسپۆڕی شارەزا ، زۆرینەی ئەوانەی لە بواری پاککردنەوە ئیستیغلال کراون، کەسانی پەناخوازن. ئەوان دوابەدوای ماوەی دیاریکراوی دابڕاندن، مافی کارکردنیان هەیە.\nهەر بە پێی مارتیلا مۆڵەتی مانەوە وەک کارتێک بە دەست خاوەنکارەکانەوە بەکاردەهێندرێت، بەرانبەر ئەو کەسانەی مەترسی دەرکردنیان لەم وڵاتەدا هەیە و ناچاریان دەکەن هەندێ جار لە بارودۆخی زۆر خراپیشدا کار بکەن.\n"ئەمەش هەروەها هۆکارێکی گەورەیە، کە بۆچی زۆربەی ئەو قوربانیانەی بۆ ئێمە دەدوێتن، دەترسن واز لە کارەکانیان بهێنن. ئەوان هێشتا هیوایەکی بچووکیان ماوە، کە گەر ئەوان هەرچٶنێک بێت بۆ ماوەیەکی تر مەینەتی بچێژن، ڕەنگە بتوانن مۆڵەتی مانەوە وەرگرتن." مارتیلا وادەلێت.\n"بە پێی وتەی کاردارەکان، خاوەنکارەکان بابەتی مۆڵەتی مانەوە بەکاردەهێنن بۆ توندکردنی دۆخەکە و بەدەستهێنانی ئەو مافە. پەیامەکە بەم جۆرەیە: گەر بێت و ناڕازی بیت لە دۆخی کارەکەت، ئەو هیوایەت دەبڕم، کە بتوانن لە فینلاند بمێننەوە."\nلە ئێستادا ژمارەی کاردارانی ڕیکو تێکڕا پتر لە سەرو دووسەد کەسەوەیە. ئەوان لە فینلاند بوونەتە قوربانی ئیستیغلال کردنی هێزی کار. زۆرینەیان لە بوارەکانی پاککردنەوە، خواردنگە و ماڵدارین.\nمارتیلا پێی وایە بۆ نمونە هێنانە پێشەوەی بابەتی خواردنگە نیپالییەکان لە هەواڵەکاندا وەک نمونەیەک کارێکی زۆر باش بوو، بەڵام ڕەنگە لای کەسانێک تێڕوانینێکی وەها دروست بێت، کە ئەم ئیستغلال کردنی هێزی کارە بە تەنها لە چوارچیوەی ئەواندا سنووردار بێت.\n"پێناچێت خەڵکی هیچ تێڕوانینێکیان هەبێت کە کێشەی ئیستیغلال کردنی هێزی کار چەندە بە چ شێوەیەکی فراوان بەربڵاوە. هەر بۆیە ڕەنگە بیر لەوە نەکرێتەوە، کە ڕەنگە کەسی قوربانی شوێنی کارەکەی خۆی پاک بکاتەوە، یاخود لە هەمان ئەو کۆمپانیایەدا کار بکات، کە هەمیشە هەرزانترین نرخ بۆ کارەکەی پێشەکش دەکات."\nنزیکەی ٦٠ کارداری ڕێکخراوەکە سەر بە بواری پاککردنەوەن. بە هەر حاڵ زۆربەی زۆری حاڵەتەکان بە شاراوەیی دەمێننەوە.\n"زۆرجار کاردارەکە دەڵیت، کە لە هەمان کۆمپانیادا کەسانی تر هەن کە لە هەمان بارودۆخدان، بەڵام ئەوان ناوێرن قسە بکەن."\nلەوانەیش کە داوای بە هاناچوونیان کردووە، دەوێرن لێدوان بدەنە لایەنە فەرمییەکان.\n"ئیستغلال کردن هێندە گشتی و باوە، کە کاردارەکان تێڕوانینێکیان لا دروست بووە، کە لە فینلاندا بەم شێوەیەیە: کە فینلاندییەکان لە باشترین پلەدان، دووەم باشترین پلە ئەوانەن کە مافی مانەوەیان هەیە. ئەوانەیشی مافی مانەوەیان نییە، هیچ جۆرە مافێکیان نییە." مارتیلا وا دەڵێت.\n"کاردارەکان دەڵێن خاوەنکار زۆر جار ڕاستەوخۆ گوتویێتی، کە ئەمەیان مووچەکەی کەمترە، لەبەر ئەوەی هێشتا مۆڵەتی مانەوەی نییە."\nهەر لەگەڵ دەستپێکردنی کارەکاندا، ئەلبەیاجی بە ڕوونی بە پاکەوانەکانی نیشاندا، کە چەندە کەسێکی خاوەن دەسەڵاتە. هەر یەک لە پاکەوانەکان ئەمەیان دووپات کردەوە.\nئەلبەیاجی پێی گوتبوون، کە ئەو پەیوەندییەکی توند و تۆڵی هەیە بە فەرمانگەکانی کۆچ و کۆچبەران و پۆلیسەوە هەروەها بە سیاسەتمەدارانیشەوە. ئەگەر پاکەوانەکان گوێڕایەڵی ئەو بکەن، ئەوا مۆڵەتی مانەوەیان بۆ وەردەگرێت. بەپێچەوانەشەوە، ئەوا لەم وڵاتە وەدەریان دەنێت. قسەکرن لای پۆلیس بێ سوود دەبێت، چونکە لاینە فەرمییەکان لە پاڵ ئەوادان. پاسپۆرتەکانی لە هەندێک لە پاکەوانەکان سەندبوو.\nبە وتەی پاکەوانەکان بە دەگمەن مووچەیان وەردەگرت و ئەویش تەنها هی چەند کاتژمێڕیک. بە گشتی قەرەبووەکان لە بەرانبەر ئەو کارەی کراوە، وەک نەبوو وابووە، چونکە کارەکان شەوانەڕۆژی بووە.\nهاوینان زۆر دژوارتر بوو. زۆرێک لە پاکەوانەکان دەیانگوت، کە لە یادیانە چەندە برسی بوون.\nدوو ساڵ بەر لە ئیستا لە قوتابخانەیەکی ئێسپۆ پاکەوانەکان پاککردنەوەی بنەڕەتیان بۆ قوتابخانەیەک دەکرد بۆ سێ ڕۆژی بەردەوام بێ خەوتن. لە کاتی پاککردنەوەدا پاسەوان بە بوونی ئەوانی زانی، چونکە قەدەغەبوو شەوان کەس لە قوتابخانە بێت. هەروەها پۆلیسیش بەسەرڕاگەیشت.\nپاکەوانەکان نەیانوێرا قسە بۆ لایەنە فەرمییەکان بکەن.\nترسان لە وەردەرنان لەم وڵاتە تەنها هۆکار و کۆسپ نییە لە داوای بە هاناوەچوونەوە.\nزۆرێک لە قوربانیانی ئیستیغلال کراو نازانن ڕوو لە کێ بکەن. بە گشتی پاکەوانەکان هیچ زانیارییەکیان نییە لەسەر سەندیکا پیشەییەکان، ئەگەر تەنانەت هەشیان بێت، خاوەنکار توانیوێتی پەیوەستبوونیان لێ قەدەغەبکات.\nپاکەوانەکان هەروەها ترسیان لە تۆڵە لێکردنەوە هەیە. ئەوان دەڵێن، کە ئەلبەیاجی هەمیشە زۆر تووڕە بووە و هەڕەشی لێیان کردووە. ئەو ئاماژەی بەو زانیاریانە دەدا، کە لە پەڕاوی گفتوگۆی داواکاری مافی پەنابریدا دەستی کەوتبوون.\nدواجار ساڵی ٢٠١٨ سەعید ڕووی کردە بنکەی پۆلیس و سکڵای تۆمار کرد. ئەو بۆ ماوەی سێ ساڵ لە بارودۆخێکی زۆر دژوار و نالەباردا کاری کردبوو. پۆلیس دەستی کرد بە لێکۆڵینەوە لەسەر بازرگانی کردن بە مرۆڤەوە، کە هێشتا بەشێکی بەردەوامن.\nپاکەوانەکان گوتیان، کە دوابەدوای سکاڵاکە ئەلبەیاجی دەستی کرد بە ترساندن بۆ ئەوەی بێ دەنگ بن. وردە وردە پاکەوانەکان هەرچۆنێک بێت وێرایان قسە بۆ لایەنە فەرمییەکان بکەن. ئەوان دیداری کارمەندی ڕیکویان کردبوو، کە دڵنیایی پێ دابوون، کە پێێویست ناکات لە فینلاند لە خاوەنکار بترسن و مافیشیان هەیە یارمەتی لایەنە فەرمیەکان بە دەست بهێنن. بە پێی پاکەوانەکان ئەگەر یارمەتی ڕێکخراوەکە نەبووایە، ئەوان هێشتا لە ئەس ئەم سێ کاریان دەکرد.\nخزمەتگوزاری ئەس ئەم سێ تەنها کۆمپانیا نییە، کە توانیوێتی بۆ ماوەیەکی دورودرێژ بەردەوام بێت لە چەوساندنەوەی پاکەوانەکان. لە گێڕانەوەی چاوپێکەوتواندا دەردەکەوێت، کە نزیکەی بیست کۆمپانیا هەن، کە ڕەفتاری کارکردنیان زۆر هاوشێوە و لێکچووی یەکن.\nخزمەتگوزاری هێککۆنێن کاری پاککردنەوەی ئەنجامداوە بۆ نمونە لە کۆمەڵە فرۆشگاکانی کۆ لە پایتەخت و دەوروبەری. بەڕیوەبەرانی ئەم کۆمپانیایانە کەسێکی فینلاندی بە ناوی ئاننا هۆککینێ و پیاوێکی بیانی، کە پاکەوانەکان بە "میدۆ" دەیناسن.\nچوار پاکەوان گوتیان، کە ڕۆژانە نزیکەی ٨ بۆ ٩ کاتژمێر کاریان کردووە، بەڵام تەنها مووچەی سێ بۆ پێنج کاتژمێریان پێدراوە. مۆڵەتی نەخۆشی نەدراوە پێیان. پاکەوانەکان گوتیان کە، میدۆ هاواری کردووە بەسەریاندا و جنێوی پێداون. ئەمە بە تۆماری دەنگی لای هێلسینگین سانۆماتە. بە بەردەوامی پاکەوان لە کۆمپانیاکە دەردەچوو، بەڵام هەمیشە جێگرەوەی نوێ دەهاتە شوێنیان.\nهۆککینێن و میدیۆ حاشایان کرد لەوەی کاری ئیستغلال کردنیان کردبێت.\nهەروەها کۆمپانیایەکی تری پاککردنەوە لە پایتەخت و دەوروبەری بە شێوەیەکی سیستەماتیک ئیستیغلالی پاکەوانەکان دەکات. مەبەست لە هێشووەیەکە، کە لانی کەم ئەم کۆمپانیایانە لە خۆ دەگرێت: دیسنۆمیا، دی ئێس ئێن، کاشماتیک، گروپکانی ستافیگ، ستارستاف، سانیتێکس و خزمەتگوزارییەکانی جی ئێم تی. هەندێک لە کۆمپانیاکان مایەپووچن. مووچەی پاکەوانەکان هەر جارەو لە شوێنێکەوە دراوە، تەنانەت هەندێکیان وەک "خاوەن کۆمپانیا" دانرابوون.\nپاکەوانەکانی کۆمپانیای هێشو کاری پاککردنەوەیان ئەنجام داوە لە گروپی فرۆشگاکانی کۆ لە پایتەخت و دەوروبەری . لەگەڵ باخچەی ساوایانیان لە ئێسپۆ.\nپیاوێکی کورد لە پشت هەڵسوڕانی ئەم کارانەیە، کە بە نیکلاوس ساوڤۆڵا دەناسرێت. کۆمەڵە کۆمپانیاکانی ساوڤۆڵا سەرچاوەیان لە ئیستۆنیاوەیە و لە هەڵسوڕانەکاندا کاتارینا ساوڤۆڵا، خێزانی نیوکلاش بەشدارە.\nچوار لەوانەی لە کۆمپانیاکاندا کاری پاککردنەوەیان کردووە، باس لە دانی یەکجار کەمی مووچە دەکەن. بە ووتەی پاکەوانەکان تەنها مووچەی چەند کاتژمێرێکی کەم لە و کاتژمێرانەی کە کاریان کردوە پێ دراوە . هێلسینگین سانۆمات گوێبیستی لە تۆمارکراوێکی دەنگی بوو، کە پاکەوانێک بە زەلیلی داوای مووچەکەی دەکات. پشو نەبو، بە نەخۆشیش دەبوو کار بکەن، ئەگەر نا، نیکلاوس ساوڤۆڵا هەڕەشەی پێبژاردنی لە پاکەوانەکان دەکرد.\nیەکێک لە پاکەوانەکان سکاڵای لای پۆلیس تۆمار کرد. لە ڕوانگەی پۆلیسەوە بابەتەکە لە چوارچیوەی تاواندا نییە و تەنها ناکۆکییە لەسەر مووچە، بۆیە لەسەر ئەم بابەتە لێکۆڵینەوەی سەرەتایی ئەنجام نەدرا. ئەمە دیاردەیەکی باوە.\nکاتارینا ساوڤۆڵا و نیکلاوس ساوڤۆڵا دەڵێن، کە بارودۆخی کارکردن لە کۆمپانیاکەیاندا بە پێی یاسا و ڕێنماییەکانی کارە. نیکلاوس ساوڤۆڵا دەڵێت، کە ئەو "ڕاهێنانی سەلامەتی کاری بە پاکەوانەکان کردووە"، بەڵام هیچ جۆرە بەرکەوتەیەکی لەگەڵ کاری پاککردنەوەدا نەبووە.\nدی ئێکس بی سێرڤیس پەناخوازانی بەلای خۆیدا ڕاکێشاوە، کاتێکیش ئەوان داوای مووچەیان کردووە لە پاش چەند هەفتە یان تەنانەت دوو مانگیش، کۆمپانیاکە گوتێتی کە پاکەوانەکە هیچ کات لە کۆمپانیاکە کاری نەکردووە. ئەوی دەرکردووە و کەسی تری هێناوەتە جێگەی. بەڕێوەبەری کۆماپانیاکە عەبدون ستار دەڵێت، کە مووچە بە هەموو کرێکاران دراوە.\nکۆمپانیای پاککەرەوەی بیناکان دی ئێم ئێکس پاکەوان لە کۆمپانیایەکی ئیستۆنی قەرز دەکات. پاکەوانێکی جەزائیری دەڵێت، کاتێک داوای کاری لە دی ئێم ئێکس کرد، هانیان دا، کە پەیوەندی بکات بە کۆمپانیەیکی ئیستۆنی بە ناوی سیپێی. بەڕێوەبەری کۆماپنیا ئیستنۆییەکە سیرێ کەنۆلا و بەڕێوەبەری دی ئێم ئێکسیش بەدر سلێمان بوو.\nپیاوە جەزائیریەکە دەڵێت، کە پاکەوانەکانی دی ئێم ئێکس ڕٶژانە ١٠-١٢کاتژمێر کاری ئۆتۆمبێل شۆرین و پاککردنەوەی بیناکانیان کردووە. بەڵام تەنها مووچەی پێنج بۆ شەش کاتژمێریان پێدراوە. کاتێک کەسەکە گازندەی کەمی مووچەکەی کرد، لەسەر کارەکەی دەرکرا.\nوێرای چەندین هەوڵی هێلسینگین سانۆمات، سەرکەوتوو نەبوو هیچ نوێنەرێکیب سیپێ یان دی ئێم ئێکسی دەست نەکەوت.\nهەروەها لە یاداشتی پێداچوونەوەی فەرمانگەی کارگێڕی ناوچەیی چەند کۆمپانیایەک دێنە ئاراوە، کە یاسا و گرێبەستی مەرجەکانی کارکردنیان شکاندووە. بۆ نمونە کۆمپانیایەک بە ناوی کۆنسانیا چەندین کێشەی تێدا دۆزرایەوە لە دانی مووچەوە بۆ چارەسەری تەندروستی و هەڵاواردن.\nبەگشتی بۆ فەرمانگەی پارێزگاری کار سەختە هەست بە ئیستیغلال کردن بکات. پاکەوانەکان ناوێرن قسە بکەن و ڕەنگە بەشێک لە بەڵگەنامەکان دروست بن. لەو کاتانەشدا کە هەست بە ئیستیغلال کردنەکە دەکرێت، دەرفەتی هاتنە ناوەوەی پارێزگاری کار لاوازە، بە پێی کاتیا-پیا ینو، پشکنەری فەرمانگەی کارێگێری ناوچەیی.\nپیا مارتیلا، پسپۆڕی تایبەت لە ڕیکو دەڵێت، کە زۆرێک لە سکاڵای کارداران هەر لە سەرەتاوە شکست دەهێنێت، واتە پۆلیس تەنانەت وا تەماشا ناکات، کە گومان لە تاوان بکرێت.\nئەگەر لێکۆڵینەوەکان دەست پێ بکرێت، بە گشتی پاش چەندین ساڵ هێشتا هەر لە پڕۆسەکەدایە. یان پۆلیس بڕیاری داوە، کە کۆتایی بە لێکۆڵینەوەکان بهێنێت یان بەرزی ناکاتەوە بۆ لای داواکاری گشتی.\n"ڕێژەیەکی زۆری کارداران، کە مایەی خەمە، گێڕاویانەتەوە، کە هەواڵیان داوە سکاڵا تۆمار بکەن، بەڵام وەرنەگیراوە بۆ تاوتێکردن. هەندێ جار سکاڵاکە وەرگیراوە و گوتراوە، کە پەیوەندیت پێوە دەکەینەوە، بەڵام پاش چاوەڕوانییەکی دوور و درێژیش، هیچ نەبیستراوە."\nلە یەکێک لە حاڵەتەکاندا کەسێکی قوربانیی کە زمانی نەدەزانی بە پارچەیەک کاغەزەوە چووبووە پۆلیس، کە بە ئینگلیزی لەسەری نووسرابوو "کە ئەو کار دەکات بەڵام موچەی پێ نادەن." لە ڕوانگەی پۆلیسەوە کێشەکە تەنها ناکۆکییە لەسەر مووچە.\n"ئێمە زرۆ خەمباری ئەوەین، کە زۆرێک لە کارداران دەگێڕنەوە، کە لایەنی فەرمی بە بێ ئەرزشەوە تەماشای حاڵەتەکانیانی کردووە، کاتێک کارداران داوای بە هاناچوونیان کردووە."\nبەشێک لە قوربانیان نەیانوێراوە لەسەر ئیستیغلال کردنەکە هیچ لایەک ئاگادار بکەنەوە، چونکە بە هەڵە پێیان وابووە، کە لێکۆڵینەوەی تاوان بە نێوچەوانیاندا دەمێنێتەوە و بە شێوەیەکی نەرێنی کاریگەری لەسەر مۆڵەتی مانەوەیان دەکات.\nخاوەنکارەکان دەکرێت پاداشتی پاکەوانەکان بکەن بەوەی کاری بەردەوامیان پێ بدات، ئەگەر درۆ بۆ لایەنە فەرمییەکان بکەن یان بە بێ دەنگی بمێننەوە، تا لەم ڕێگەیەوە مۆڵەتی مانەوە بەدەست بهێنن. لە هەمان کاردا ئەوانەی ئیستیغلال کراون، لە وەدەرنانیان لە وڵات دەترسن. بۆ نمونە لە ئێس ئێم سی حاڵەتی لەم شێوەیە بووە.\n"ئەوە نیگەرانی زیاد دەکات، بە تایبەتی کە لەسەر ئیستیغلال کردنەکە سکاڵای تۆمار کردووە و پاش چەندین ساڵ کۆمپانیاکە هێشتا بە هەمان شێوە هەر بەردەوامە و کار دەکات. زۆرێک وا بیردەکاتەوە، کە ئەگەر هاتباوو بێدەنگ بوومایە، ڕەنگە ئیستا مۆلەتی مانەوەم هەبووایە." مارتیلا لە ڕیکو وا دەڵێت.\nئەو پێی وایە، کە گرنگە مۆڵەتی مانەوەی کاتی بدرێتە ئەوانەی قوربانی ئیستیغلالی کارکردنن، کە لە لێکۆڵینەوەکانی پۆلیسدا خاوەن سکاڵان. ئەمە تەگەرەی بەهاناچوون کەم دەکاتەوە. لە ئێستادا مۆڵەتەکە تەنها ئەو کەسانە بەدەستی دەهێنن، کە لە کاتی کارکردندا بە بێ مۆڵەت لە وڵاتدا بوون.\nمارتیلا پێی وایە، کە دەبێت دەست بەجێ مۆڵەتی مانەوە لەسەر بنەمای قوربانی بوون بە بازرگاکنی کردن بە مرۆڤە بدرێتە ئەوانەی پۆلیس گومان بکات قوربانین. ئەو دەڵێت، لە ئێستادا وەرگرتنی مۆڵەتی مانەوە زۆر هێواش و بێ دڵنیاییە.\nئەمە لە گفتوگؤکانیش لەگەڵ پاکەوانەکان بە ڕونیدەردەکەوێ . یەکێک لە پاکەوانەکانی س م سێ ماوەی ساڵ ونیوێک چاوەڕوانیکردوە . چونکە فەرمانگەی کؤچ وکؤچبەران زوو لە کاتی خؤیا داوای لە پؤلیس نە کردوە ، ئاخؤ ئەم کەسە دەبێت ئامادە ببێت لە کاتی شەن و پؤکردنی تاوانی بازرگانی کردن بە مرؤڤەوە. ئەوکەسە ناچار کراوە کە لەسەر یارمەتی سؤسیال بژیێت ، چونکە مافی کارکردنی نیە.\nپۆلیس ئیمکانیاتی پێویستی پێشکەش نەکراوە، کە بتوانیت لێکۆڵینەوە لەم تاوانانە بکات.بەپێی وتەی مارتیلا پۆلیس گەلێک هەن کە گرینگی بەم بابەتە دەدەن و ئامانجی زۆریشیان بەدەست هێناوە. بەڵام پسپۆڕبوون هێشتا نەخراوەتە بواری بنیاتنانەوە.\n" لە سەرەتای ساڵەوە لە پۆلیسی هێلسینکیدا گروپیک بۆ ئەم جۆرە تاوانانە هەبووە.ئەوە نیشانی داوە، کە پسپۆڕبوون سوودێکی زۆری هەیە و پێویستە. " مارتیلا دەڵێت.\nکاتێک هەڵبژاردەکان کەمن، زۆرێک لەو قوربانیانەی جارێک لە ئیستیغلال کردن دەربازبوون،دووبارە دەبنەوە قوربانی هەامان چوارچێوە. مارتیلا لە ڕیکو وا دەڵێت. زۆرێک دەچێتە چەندین کۆمپانیا، کە ئیستیغلال دەکەن.\nKuva: Mikko Suuatarinen / HS\nیەکێک لەوانەی بۆ ئەم بابەتە چاوپێکەوتنی لەگەڵ ئەنجام درا کرێکار بوو لە خزمەتگوزراییەکانی ئەس ئەم ئەس و بە پاککردنەوەی بورگێر کینگەکان لە پایتەخت و دەوروبەری دەستی پێکرد لە پاککردنەوەی ئێر مێ.\nکەسەکە بۆ ماەوی چوار مانگ بە بێ مووچە کاری کرد. هەروەها ئەو کەسەی بردییە سەر کار، بە فێڵی ٢،٥٠٠ ئێوۆری لێکرد.\nبەڕێوەبەری پاککردنەوەی ءیر ئێم ئەرمین سۆفتیک دەڵێت، کە ناتوانێت لێدوان بدات سەبارەت بە کۆمپانیاکە، لەبەر ئەوەی "کۆمپانیاکە لە ئێستادامایەپووچ دەرچوو."\nهەروەها دیاردەکە دەچێتە ژێر زەوی. کاتێک لێکۆڵینەوەکان ناچنە پێشەوە و قوربانیەکان هەست دەکەن، کە بابەتەکانیان بە جددی وەرناگیرێت. ئەم قسەیە لە نێویاندا بڵاوبدەێتەوە و قوربانییەکان ناوێرن داوای بەهاناوەچوونەوە بکەن وە پێیان وانیە کە هیچ سودێکی هەبێت.\nهەڵبەت پاکەوان هەمیشە دەتوانێت هەوڵ بدات مافەکانی لە ڕێگەی یاساوە بەدەست بهێنێت، بەڵام ئەگەر سەندیکا یارمەتی نەدات، ئەوا مەترسی ئەوە هەیە، کە پاکەوان تێچووەیەکی زۆری دادگای بێتە سەر.\nهەندێک لەو پاکەوانانەی داوای بەهاناوەچوونیان لە سەندیکای پیشەییە خزمەتگوزارییەکان (پام) کردبوو، هەست دەکەن بەوەی کە سەندیکا ئارەزووی یارمەتی دانی نەبووە.\nکاتێک کە لەسەر ئیستیغلال کردنێکی جددیش هیچ جۆرە بەرئەنجامێکی نابێت، هەندێک لەو حاڵەتی مامەڵەی خراپی کرێکاران، کە زۆر جددی نیین، زۆر ئازادانە پیادە دەکرێن.\nیەکێک لە نمونەکان ڕٶژی کاری دابەشکراوە، کە پاکەوان چەندین ڕٶژی درێژ لەسەر یەک کار دەکات. بە کردەوە کاتی ئازادی زۆر کەمە، بەڵام مووچەکە تەنها لەسەر بەشێکی کەمی پێ دەدرێت.\nلە هەندێک لە کۆمپانیاکاندا مامەڵەی ڕەق لەگەڵ پاکەوانەکاندا دکەرێت. زۆرێک لە پاکەوانەکانی لێکتۆر باسیان لە بەرپرسەکەیان کردووە، کە هاواریان بەسردا دەکات و هۆشداری بێ بنەمایان دەداتێ. بەڕێوەبەری لێکتۆر نینا کایاڤۆ دەڵیت، کە هۆشداری تەنها لەسەر هۆکار دراوە و هیچی نەبیستووە سەبارەت بە مامەڵەی نائاساییانە.\nلە چاوپێکەوتنەکاندا یەکێک لە کۆمپانیاکان زۆر بەرجەستە دەبووەوە، کاتێک قسە لەسەر نزیکبوونەوە دەکرا لەسەر بردنی لە بەیندا.\nخزمەتگوزارییەکانی سۆڵ یەکێکە لە کۆمپانیا گەورەکانی پاککرندەوە لە فینلاند. هێلسینگین سانۆمات چاوپێکەوتنی لەگەڵ شەش پاکەوانی بیانی کردووە، کە لە کۆمپانیاکەدا کاریان کردبوو. یەکێک لەوانە بۆ ماوەی دوو ساڵ ئوتێلێکی پلەبەرزی لە ناوەندی شاری هێلسینکی پاک دەکردەوە. سەرەتا گرێبەستی کارکردنیان نەدابووە کەسەکە و ئەویش لە مافەکانی بە ئاگا نەبوو.\nبۆ پاکردنەوەی ژوورێک پانززە خولەک لە بەردەستدا بوو. هەندێ جار پاککردنەوەکە مەحاڵ بوو لەو کاتی پێدراودا ئەنجام بدرێت، کەسەکە خۆی دەیگیڕایەوە. بەرپرسی نۆبەکەی پێ گوتبوو، کە ئەگەر لە ماوەی پێدارودا کارەکە ئەنجام نەدات، ئەوا لەو کاتەی دەچێتە سەری، مووچەی پێ نادەن.\nکاتێک پیاوەکە نەخۆش کەوت، کۆمپانیاکە هیچ ئارەزوویەکی نەبوو مووچەی پێ بدات لە ڕۆژانی نەخۆشیدا. هەروەها لە مووچەی کەسەکەدا بەردەوام کەموکورتی هەبوو ، لە کاتژمێرەکان و کاری ئێواران و قەرەبووەکانی تر. ئەم جۆرە نمونەیە باوە.\nبەڕێوەبەری خزمەتگوزارییەکانی سۆڵ یوهاپێککا یۆرۆنێن دەلیت، کە بۆی سەختە باوەڕ بەوە بکات، کە لە کۆمپانیاکەدا لەو جۆرە کێشانە بوونیان هەبێت.\n"بیانیانێکی زۆر لای ئێمە کار دەکەن، مەرج نییە ئەوان لە هەموو شتێک تێبگەن."\nیەکێک لەوانەی بۆ ئەم بابەتە چاوپێکەوتنی لەگەڵ ئەنجام درا، پاکەوانێکی کامیرۆنی بوو و دەڵێت پاکەوانان لە کۆمەڵگای فینلاند نەبینراون. بە گشتی هیچ جۆرە سەرنجێکیان نادرێت و کارەکانیان هیچ نرخێکی بۆ دانانرێ. هەر بۆیە ئەم کەسە پێی وایە، کە خاوەنکارەکان هەست دەکەن، کە دەتوانن پاکەوانەکان بچەوسێننەوە بە بێ هیچ لێکەوتەو دەرئەنجامێک.\nوێڕای یادگارییە ناخۆشەکان لە پەیوەند بە کاری هاوینە، کاروباری ئیبراهیم ئێستا باشترە. هەروەها پاکەوانەکانی تریش کە لە خزمەتگوزارییەکانی ئەس ئەم سی دەرچوون، ئێستا لە بارودۆخێکی باشتردان.\nهەندێک لە ئەوان پەستن لەوەی کە هێشتا کۆمپانیا دەتوانێت بەهەمان شێواز بەردەوام بێت لە کارکردن، کؤمپانیای خزمەتگوزاری ئەس ئەم سی گرێبەستێکی نوێی بەدەستهێنا، ئەم جارەیان لە شارەوانی ڤانتا.\nئەم هاوینەش لە ڤانتا کاری خاوێنکردنەوە بە هەرزان ئەنجام دەدرێت.\nهەست دەکەیت، کە ڕەنگە بووبێتیتە قوربانی ئیستیغلال کردن؟ لە ئێشکگری قوربانیانی تاوان یارمەتی وەردەگریت، بە بێ ئەوەی پیویست بکات ناوی خۆت بدەیت و بێ بەرانبەر. پەیوەندی بکە بە :\nPia Marttilaan, help@riku.fi tai +358406309669, Saara Pihlajaan +358406212443, tai Kati Iskalaan +358406201062.


دوو سیناریۆ بۆ دەستكاری كردنی مووچەی فەرمانبەران ئاشكرادەكرێت – تۆڕی میدیایی خەڵک\n2020/05/26 - 1:00 PM\nڕاوێژكاری دارایی سەرۆك وەزیرانی عیراق دوو سیناریۆ بۆ دەستكاری كردنی مووچەی فەرمانبەران لە حاڵەتی بەردەوام بوونی قەیرانی دارایی و بەرزنەبوونەوەی نرخی نەوت ئاشكرادەكات و سەرۆك وەزیرانی هەرێم-یش دەڵێت: “بەپێی داهات مووچە ڕێكدەخەینەوە”.\nمەزهەر محەمەد ساڵح، ڕاوێژكاری سەرۆك وەزیرانی عیراق لە لێدوانێكی بۆ ئاژانسی فەرمی عیراقیە (واع) ڕایگەیاندووە، ئەگەر بڕیار درا دەستكاری مووچەی فەرمانبەران بكرێت ئەوا هیچ كەسێكی لێ بەدەر ناكرێت تەنها لە دوو حاڵەتدا نەبێت.\nسەبارەت بە سیناریۆكانی دەستكاری مووچە ئاشكرای كردووە، بەهیچ شێوەیەك دەستكاری مووچەی بنەڕەتی ناكرێت و پارێزگاریش دەكرێت لە نزمترین ئاستی مووچە و ئەوانەی مووچەیان لەخوار 500 هەزار دینارەوەیە دەستكاری مووچەیان ناكرێت و كەم ناكرێتەوە.\nئاشكراشی كردووە، كە ئەگەر دەستكاری كردنی مووچە پەسەند كرا ئەوا تەنها دەستكاری بڕگەی دەڕماڵەكان دەكرێت بەتایبەتی ئەوانەی دەرماڵەیان زۆر بەرزە و بەو جۆرەش بۆ خوارەوە بەڕێژە دیاری دەكرێت و هیچ فەرمانبەرێكی كەرتی گشتی لێ بەدەر ناكرێت جگە لەوانەی باسكراون.\nئەو ڕاوێژكارەی كازمی وتوشیەتی، “دەستكاری كردنی مووچە بەڕێژە و پلەبەندی دیاریكراو دەبێت لەگەڵ دیاری كردنی ئاستێك بۆ بەرزترین ئاستی مووچە بەپێی پلەی وەزیفی، نابێت لەوە زیاتربێت”.\nئەمە لەكاتێكدایە، كە بڕیارە لە هەرێمی كوردستانیش بۆ خۆڕزگار كردن لە قەیرانی دارایی حكومەت پەنا بباتە بەر دەستكاری كردنی دەرماڵەی فەرمانبەران و ئەزموونی ڕابردووی پاشەكەوتی مووچە دووبارە نەكاتەوە و ئەوەش بەڕوونی لە وتاری شەوی پێش جەژنی مەسرور بارزانی، سەرۆك وەزیرانی هەرێم دیاربوو، كە ڕایگەیاند، “مووچە بەپێی داهاتەكان ڕێكدەخرێتەوە”.\nپێشتریش چەند سەرچاوەیەكی بەرپرس لە حكومەتی هەرێم و وەزارەتی دارایی ئاشكرایان كردووە، بەپێی یاسای چاكسازی ڕێكخستنەوە بۆ دەرماڵەكان دەكرێت و جۆرێك لە دادپەروەری لەنێوان وەزارەتەكان بەدی دەهێنرێت.\nبۆ وەرگرتنی زانیاری زیاتر لەسەر ئەو پرسە و شێوازی كەمكردنەوەی مووچە لە هەرێم و دەنگی كەمكردنەوەی دەرماڵەی خوێندنی باڵا، (خەڵك) پەیوەندی كرد بە د. ئارام قادر، وەزیری خوێندنی باڵای هەرێم، بەڵام پەیوەندییەكەی بەردەست نەبوو.\nدەرماڵەكانسەرۆك وەزیرانی عیراقمەسرور بارزانیمووچەی فەرمانبەران


ڕفاندن چه‌كێكی تر بۆ كۆتایی هێنان به خۆپێشاندانه‌كانی به‌غدا\n:: PM:11:28:15/11/2019 \nبه‌پێی به‌دواداچوونی وردی "وشه" ڕفاندن بۆته چه‌كێكی تر بۆ كۆتایی هێنان به خۆپێشاندانه‌كانی به‌غدا كه پێی ناوه‌ته 45 هه‌مین ڕۆژییه‌وه، هاوكات په‌نجه‌ی تۆمه‌تیش بۆ میلشیاكان ڕاده‌كێشێت.\nخۆپێشاندانه‌كان دژی ویست و خواستی ئه‌وانه\nسه‌بتی مه‌نده‌لاوی، به‌رپرسی باڵای حزبی شیوعی عێراقی له سنووری مه‌نده‌لی، بۆ "وشه" ئاشكرای كرد، گروپی میلشیایی له نێو خۆپێشانده‌راندا له به‌غدا بڵاوه‌یان پێ كراوه و چالاكێكی دیارى ئه‌وانیان ڕفاندووه.\nڕوونیشی كرده‌وه، ئه‌وانه‌ی له میلشیاكان به‌و كاره هه‌ڵده‌ستن خوێندنه‌وه‌یان وایه خۆپێشاندانه‌كان دژی ویست و خواستی ئه‌وانه.\nئیبراهیم محه‌مه‌د، چالاكی مه‌ده‌نی، له خۆپێشاندانه‌كانی به‌غدا، بۆ "وشه" پێداگری كرد، ڕفاندن له نێو ڕیزی خۆپێشانده‌ران دووه‌م چه‌كێكی تری ده‌ستی ئه‌وانه‌یه كه كارده‌كه‌ن بۆ دامركاندنه‌وه‌ی خۆپێشاندانه‌كان.\nڕوونیشی كرده‌وه، ماوه‌ی هه‌فته‌یه‌ك ده‌بێ ڕفاندنی له‌ڕیزی خۆپێشانده‌ران ده‌ستی پێ كردووه.\nبه‌هۆی گۆڕانكاری له پۆستی گوته‌بێژی وه‌زاره‌تی ناوخۆی عێراقی كه لیوا سه‌عه‌د موعه‌ن له‌و پۆسته نه‌ماوه، "وشه" ئه‌فسه‌رێكی سه‌ر به وه‌زاره‌تی ناوخۆی عێراقی دواند له به‌غدا به‌ناوی ئیسماعیل ئه‌حمه‌د، به‌ڵام به هۆكاری ته‌ناهی نه‌ویست ناوی یه‌كه‌كه‌ی ئاشكرا بكرێ، بۆ "وشه" گوتی، ڕفاندن بۆ ته‌مایه‌ی ترس و نه‌مانی متمانه له نێوان هێزه‌كانی سه‌ر وه‌زاره‌تی ناوخۆ و به‌رگری و حه‌شدی شه‌عبی.\nزیاتر گوتى، وه‌ك ڕێو شوێنێكی ته‌ناهی سه‌ره‌تا شه‌وان ڕێ و شوێنی توند ده‌گیرێته‌به‌ر بۆ پاراستنی گیانی خۆپێشانده‌ران، چونكه هه‌ندێكیان له نزیكی چێشتخانه‌ى توركی گه‌وره ده‌مێننه‌وه.\nماوه‌ی 45 ڕۆژه خۆپێشاندان له عێراق به‌رده‌وامه و هه‌وڵێك هه‌یه پاش گازی فرمێسك ڕژیى له ڕێگه‌ی ڕفاندنه‌وه كۆتایی پێ بهێنرێت، بۆیه تا ئێسته پێنج كه‌س ڕفێنراوه كه یه‌كێكیان ژنه.


گــــه‌ڕانــــه‌وه‌ی تــــاڵه‌بانی ره‌وشــــه‌كــــه‌ی ئــــاڵــــۆزتــــر كــــرد |\nگــــه‌ڕانــــه‌وه‌ی تــــاڵه‌بانی ره‌وشــــه‌كــــه‌ی ئــــاڵــــۆزتــــر كــــرد\n2011/03/12 at 7:15 PM 1 comment\nله‌دوای 17 ی شوباتی خوێناویه‌وه،سه‌رای ئازادی له‌سلێمانی و شاروشارۆچكه‌كانی كوردستان به‌شێوازی جیاواز ناڕه‌زایی خۆیان ده‌رده‌بڕن، به‌شی زۆری پێكهاته‌ی ئه‌و خه‌ڵكه ناڕازییه، ده‌نگیان له‌ئاست خراپی كارگێڕی و نه‌بوونی عه‌داله‌تی كۆمه‌ڵایه‌تی و دیارده‌ی گه‌نده‌ڵی به‌رزكردۆته‌وه،ئه‌وهاولاتیانه‌ن كه‌هه‌ست به‌مه‌ترسی قه‌یرانی ده‌سه‌ڵاتی سیاسی ده‌كه‌ن كه‌به‌خێرایی هه‌نگاوده‌نێت به‌ره‌و سته‌مكاری و ئازادیه‌كان به‌رته‌سك ده‌كاته‌وه‌و مۆدێلێك له‌ده‌سه‌ڵاتی كوردی به‌رهه‌مده‌هێنێت كه‌له‌ئێستادا كه‌وتۆته ژێرباهۆزی گۆڕانكاری له‌ناوچه‌كه‌دا.\nله‌سه‌ره‌تای سه‌رهه‌ڵدانی كێشه‌كانه‌وه له‌هه‌رێمی كوردستان كه له 17 ی شوباته‌وه ده‌ستی پێكرد، ڕه‌خنه‌یه‌كی دیار كه‌له‌تاڵه‌بانی ده‌گیرا، ئه‌وه‌بوو كه بێده‌نگه له‌ئاست ئه‌و تاوانانه‌ی به‌رامبه‌ر خه‌ڵكی شاری سلێمانی كراوه.چاوه‌ڕوان بوون، هه‌م وه‌ك سكرتێری یه‌كێتی نیشتمانی كوردستان كه‌له 20 ساڵی ڕابردوودا ئیداره‌ی ئه‌وناوچه‌یه‌ی كردووه‌هه‌ڵوێست و كاردانه‌وه‌ی جدی هه‌بێت و هاوڕابێت له‌گه‌ڵ خه‌ڵكی ئه‌وناوچه‌یه‌و پشتیوانی له‌داواكانیان بكات.\nده‌ركه‌وتنی تاڵه‌بانی له‌به‌رده‌م سه‌رۆكی هه‌رێمی كوردستان و پشتیوانیكردنی بێ چه‌ندو چونی خۆی بۆ سیاسه‌ته‌كانی پارتی،خه‌ڵكی دوچاری نائومێدیه‌كی گه‌وره‌كرد.\nله‌وه‌ش خراپتر ئه‌وه‌بوو كه‌خه‌ڵكی خۆپیشانده‌ری به‌رده‌ركی سه‌رای به‌كه‌مینه‌یه‌ك ناوبرد كه ده‌یانه‌وێت به‌زۆر ئیراده‌ی خۆیان بسه‌پێنن.\nله‌دوای ئه‌و هه‌ڵوێسته‌شه‌وه له‌به‌رده‌م بارزانی و به‌گریمانه‌ی ئه‌وه‌ی تاڵه‌بانی موراعاتی ڕێكه‌وتنی ستراتیژی نێوان پارتی و یه‌كێتی كردوه خه‌ڵك و ڕوناكبیران ئومێدیان به هه‌ڵوێستی تاڵه‌بانی مابوو، به‌تایبه‌ت دوای گه‌ڕانه‌وه‌ی بۆ شاری سلێمانی.\nبه‌لام ڕوداوی ڕاسته‌وخۆی دوای گه‌ڕانه‌وه‌ی تاڵه‌بانی بۆسلێمانی سوتاندنی خێمه‌كانی به‌رده‌ركی سه‌رابوو، له‌هه‌مانكاتدا زمانی ڕاگه‌یاندنی حزبه‌كه‌ی تاڵه‌بانی به‌ته‌واوی گۆڕا و زمانی دژایه‌تیكردنی خۆپیشانده‌رانی ده‌ستیپێكرد كه‌له‌پێشتردا كه‌مترین دژایه‌تی ڕاگه‌یاندنی یه‌كێتی بۆ شه‌قام هه‌بوو.\nله‌ئێستاشدا باس له‌وه‌ده‌كرێت تاڵه‌بانی هه‌م ڕاگه‌یاندنه‌كه‌ی هانده‌دات بۆ توندبوون و دژایه‌تیكردنی گۆڕانكاری،هه‌م باس له‌وه‌ده‌كرێت داوای كۆتایهێنانی خۆپیشاندانی كردوه و ته‌ناته‌ت ڕایگه‌یاندوه كه‌تا 21/3 واته سه‌ره‌تای به‌هار پێویسته كۆتایی پێبێت.\nبه‌رله‌هاتنه‌وه‌ی تاڵه‌بانی جموجۆڵێكی سیاسی بۆ گفتوگۆ له‌نێوان یه‌كێتی و گۆڕان و تێكڕای هێزه‌سیاسیه‌كاندا هه‌بوو، به‌ڵام به‌گه‌ڕانه‌وه‌ی ده‌رگای له‌سه‌ر هه‌موو ئه‌و هه‌وڵانه داخست.\nEntry filed under: تاڵه‌بانی‌و نه‌وشیروان.\nخــــۆپیشاندانــــه‌كانی کــــوردســــتان پێــــی نــــایــــه 24 ه‌مــــین رۆژه وه\tڕاپه‌ڕین ته‌خوین ناکرێ!\n1. Fatah Ahmadi | 2011/03/12 له 9:39 PM\nئه‌م جاره ێان تاڵه‌بانی بۆ هه‌میشه ده‌دۆڕیو دنیاو ئاخیره‌ت له‌ده‌ست ده‌ددات،چون په‌لاماردانی سه‌رای ئازادیو،کورداێه‌تی پاروێکی وانیه له‌قوڕگی هه‌موکه‌سێکدا بچێته‌خوار. فه‌تاح ئحمه‌دی


گۆران ئازاد: ئه‌نجومه‌نی ئاسایشی هه‌رێم بۆ که‌سێکی دیاریکراو دروستکراوه\nله مه‌ڕاسیمێکی تایبه‌تدا له هه‌رێمی کوردستانی عێراق ئه‌نجومه‌نی ئاسایشی هه‌رێم پێکهێنرا و سه‌رۆکی هه‌رێمی کوردستانیش به‌شداریکرد له‌و مه‌ڕاسیمه‌دا.\nئه‌م ده‌زگا نوێیه له پاش ڕاگه‌یاندنی یه‌کگرتنه‌وه‌ی ناوخۆی حکومه‌تی هه‌رێمی کوردستان دێت.\nئه‌نجومه‌نی ئاسایشی هه‌رێم  به‌پێی یاسای ژماره ٤ی ساڵی ٢٠١١ دامه‌زراوه و ئه‌م یاسایه له‌و ده‌مه‌دا له په‌رله‌مانی هه‌رێمی کوردستان په‌سه‌ند کرا که ئه‌ندامانی لایه‌نه ئۆپزسیۆنه‌کانی هه‌رێمه‌که بایکۆتی دانیشتنه‌کانی په‌رله‌مانیان کردبوو به‌هۆی ڕووداوه‌کانی ی17 دووی هه‌مان ساڵه‌وه .\nگۆران ئازاد، ئه‌ندامی په‌رله‌مانی هه‌رێم له‌سه‌ر لیستی کوردستانی ده‌ڵێت کاتێک زۆرینه له په‌رله‌مان ئاماده ده‌بن په‌سه‌ند کردنی یاساکان ڕه‌وایی ده‌بێت.\nبه‌پێی بڕیاره 17 خاڵیه‌که‌ی په‌رله‌مانی هه‌رێم ئه‌و یاسایانه‌ی ره‌هه‌ندی نیشتمانییان هه‌یه و پێویستیان به‌هه‌مواركردنه‌وه و تێکڕایی ده‌نگ هه‌یه، واته به ته‌وافوقی نێوان لایه‌نه‌کان ده‌ربچن.\nبه‌ڕێز ئازاد ده‌ڵێت بنه‌ما ته‌وافوقیه‌که دانرابوو بۆ پاش کردنی کۆنگره‌یه‌کی دیالۆگی نیشتیمانی، به‌ڵام ئه‌و کۆبونه‌وه‌یه نه‌کرا و ده‌شڵێت له‌م ئه‌نجومه‌نه نوییه‌دا بێجگه له پارتی دیموکراتی کوردستان و یه‌کێتی نیشتیمانی کوردستان هیچ لایه‌نێکی تر به‌شدار نیین.\nئازاد گۆران ده‌شڵێت لای خه‌ڵکیش ئه‌و گومانه هه‌یه که ئه‌گه‌ر دۆخێکی تایبه‌ت له هه‌رێمه‌که‌دا هاته پێشه‌وه ئه‌وا له‌وانه‌یه پێکهاته‌کانی ئه‌نجومه‌نی ئاسایشی هه‌رێم بچنه‌وه خانه‌ی حیزبایه‌تی خۆیان.


خوێندكارانی زانكۆی پۆلیتەكنیكی سلێمانی لە خزمەت خانەی بەساڵاچووان و نەوجەواناندا – زانکۆی پۆلیتەکنیکی سلێمانی\nخوێندكارانی زانكۆی پۆلیتەكنیكی سلێمانی لە خزمەت خانەی بەساڵاچووان و نەوجەواناندا\nرۆژی 2019/10/28 خوێندكارانی قۆناغی (3)ی بەشی تەندورستی كۆمەڵی كۆلێجی تەكنیكی تەندروستی سەر بە زانكۆی پۆلیتەكنیكی سلێمانی وەك پیشەی هەمیشەیی خۆیان هەستان بە ئەنجامدانی چەندین پشكنینی تەندروستی جۆراجۆر بۆ هەردوو خانەی بەساڵاچووان و نەوجەوانانی شاری سلێمانی و پێدانی رێنمایی تەندروستی بۆ هەردوو خانەكە.\nلە بەرامبەردا لێپرسراوانی هەردوو خانەكە خۆشحاڵی خۆیان دەربڕی و هیوایان خواست كە لە داهاتوودا كاری هاوبەشی زیاتر پێكەوە ئەنجام بدەن، لای خۆشیانەوە راگرایەتی كۆلێجی تەكنیكی تەندروستی پشتیوانی خۆیان بۆ برەودان بە زانستی تەندروستی كۆمەڵ و تەندروستی گشتی لە هەرێمی كوردستان دووپاتكردەوە.\nله ڤیستیڤاڵی زانست و ته‌كنه‌لۆجیادا خوێندكارانی زانكۆی پۆلیته‌كنیكی سلێمانی خه‌ڵاتكران\nوۆركشۆپێكی نێودەوڵەتی بەناونیشانی ( گەشتیاری كەلەپووری و پیشەو داهێنانەكان ) بەڕێوەچوو


موسڵ: تێچووی ئاوه‌دانكردنه‌وه‌ی شاره‌كه به 100 ملیار دۆلار مه‌زه‌نده ده‌كرێت\nدوای چه‌ند مانگێك له كۆنترۆڵكردنه‌وه‌ی موسڵ له ده‌ستی داعش، هاوڵاتیانی شاره‌كه چاوه‌ڕێی ئه‌وه‌ن هاوكاری بكرێن بۆ ئه‌وه‌ی خانووه روخاوه‌كانیان چاك بكه‌نه‌وه‌و ژیانی ئاسایی ده‌ستپێبكه‌نه‌وه. به‌شێك له‌و خێزانانه‌ش كه گه‌ڕاونه‌ته‌وه، دوچاری شۆك بوون به‌هۆی ئه‌و هه‌موو وێرانكارییه‌ی به‌سه‌ر شاره‌كه‌یاندا هاتوه.\nهه‌رچه‌نده حكومه‌تی عێراق تێچووی ئاوه‌دانكردنه‌وه‌ی ئه‌و شوێنانه‌ی به‌هۆی شه‌ری داعشه‌وه كاولكراون به 100 ملیار دۆلار مه‌زه‌نده ده‌كات به‌ڵام خه‌ڵكی موسڵ پێیانوایه ئه‌و بڕه پاره‌یه ته‌نیا به‌شی ئاوه‌دانكردنه‌وه‌ی شاره‌كه‌ی ئه‌وان ده‌كات.\nپاشماوه‌ی خانوه روخاوه‌كانی موسڵی كۆن كه به تێكڕا وێران بوون مه‌زه‌نده ده‌كرێت چه‌ندین ساڵی بوێت تا پاكبكرێته‌وه.\nنه‌ته‌وه یه‌كگرتوه‌كان مه‌زه‌نده ده‌كات 40 هه‌زار خانو له‌موسڵ پێویستیان به نۆژه‌نكردنه‌وه بێت ئه‌مه له‌كاتێكدا 600 هه‌زار كه‌س له كۆی ئه‌و 2 ملیۆنه‌ی پێشتر له‌شاره‌كه ده‌ژیان ناتوانن بگه‌ڕێنه‌وه بۆ ناو خانوه‌كانی خۆیان.\nمحه‌مه‌د حه‌سه‌ن عه‌لی دوای ئه‌وه‌ی سه‌ره‌تای ئه‌مساڵ له موسڵ هه‌ڵهاتبو، ماوه‌یه‌كی كه‌مه گه‌ڕاوه‌ته‌وه. محه‌مه‌د بینی دیمه‌نی خانوه روخاوه‌كه‌ی نائومێدی كردوه‌و ئێستا په‌شیمانه له‌وه‌ی گه‌ڕاوه‌ته‌وه.\nبه‌شی زۆری كاری ئاوه‌دانكردنه‌وه‌ی خانو و دوكانه‌كان تا ئێستا له‌لایه‌ن خه‌ڵك خۆیه‌وه بوه، عه‌مار ئیسماعیل ئیبراهیم، ئاڵتونی ژنه‌كه‌ی فرۆشتوه بۆ بۆیاخكردنی چایخانه‌كه‌ی كه ئێستا ته‌نیا شوێنه له‌و شه‌قامه‌دا كراوه بێت.\nهاوشێوه‌ی عه‌مار زۆر له عێراقییه‌كان كه خانوه‌كانیان وێران بوه پێیانوایه وڵاتانی خۆرئاوا وه‌كو چۆن پاره‌یان خه‌رجكردوه بۆ شه‌ڕی داعش، ئاواش پێویسته به‌شداری بكه‌ن له‌ئاوه‌دانكردنه‌وه‌ی موسڵ. به‌ڵام ئه‌مریكا كه سه‌ركردایه‌تی هاوپه‌یمانێتی دژی داعشی ده‌كرد، ئه‌و قسه‌یه ره‌تده‌كاته‌وه.\nحكومه‌ت عێَراق ده‌ڵێت زه‌ره‌رو زیانه‌كانی شه‌ڕی داعش له‌سه‌رو توانای خۆیه‌وه‌یه‌تی‌و به‌بێ هاوكاری ده‌ره‌كی ناتوانێت شار‌و شارۆچكه ئازادكراوه‌كان ئاوه‌دان بكاته‌وه. به‌غدا به‌سه‌ركرده خۆماڵییه‌كانی ئه‌و پارێزگایانه‌ی وتوه كه زۆرینه‌یان سوننه‌ن هه‌وڵبده‌ن وڵاتانی ده‌وڵه‌مه‌ندی كه‌نداو هاوكارییان بكه‌ن نه‌ك چاویان له حكومه‌تی ناوه‌ندییه‌وه بێت. ئه‌مه له‌كاتێكدا مه‌ترسی ئه‌وه له‌ئارادایه ئه‌گه‌ر دانیشتوانی سوننه واهه‌ست بكه‌ن به‌غدا پشتگوێی خستون، ره‌نگه گه‌نجه‌كانیان جارێكی تر ببینه‌وه نێچیرێكی ئاسانی گروپه توندڕه‌وه‌كان.


مسته‌فا كازمی په‌یامێكی له‌باره‌ی مانگی ره‌مه‌زانی پیرۆز بڵاوكرده‌وه\nسه‌رۆك وه‌زیرانی عێراق، په‌یامێكی له‌باره‌ی مانگی ره‌مه‌زانی پیرۆز بڵاوكرده‌وه و رایگه‌یاند، مانگی ره‌مه‌زان پێگه‌ی هێزی خۆڕاگری ئیمان و گه‌وره‌یی بڕواداران به ئاین و نیشتمانه‌كه‌یان ده‌ه‌سه‌لمێنێت.\nئاوێنە: مسته‌فا كازمی سه‌رۆك وه‌زیرانی عێراق، له په‌یامێكدا رایگه‌یاند، به‌بۆنه‌ی هاتنه‌وه‌ی مانگی ڕه‌مه‌زانی پیرۆز، هیواخوازم خودا دوباره خێر و به‌ره‌كه‌ت برژێنی به‌سه‌ر گه‌لی عێراق و جیهانی ئیسلامی و مرۆڤایه‌تیدا.\nئاماژه‌ی به‌وه‌شكرد، به‌هاكانی ره‌مه‌زان ئارامی و تێكۆشان و خۆڕاگرین بۆ زاڵبون به‌سه‌ر خۆبه‌زلزانی، سه‌ركێشی، داگیركاری و سته‌مكاری، هه‌روه‌ها مانگی ره‌مه‌زان پێگه‌ی هێزی خۆڕاگری ئیمان و گه‌وره‌یی بڕواداران به ئاین و نیشتمانه‌كه‌یان ده‌ه‌سه‌لمێنێت.\nزۆربه‌ی وڵاتانی جیهان وه‌ك (سعودیه، میسر، ئوردن، ئیمارات، به‌حره‌ین، كوه‌یت، عێراق، یه‌مه‌ن، تونس، قه‌ته‌ر، لوبنان، سوریا، فه‌ڵه‌ستین، ئه‌نده‌نوسیا، توركیا، مالیزیا و ئوسترالیا) ئه‌مڕۆ سێشه‌ممه‌یان وه‌ك یه‌كه‌م رۆژی مانگی ره‌مه‌زان دیاریكرد، چه‌ند وڵاتێكیش له‌وانه (عومان، ئێران، مه‌غریب) سبه‌ی چوارشه‌ممه‌یان وه‌ك یه‌كه‌م رۆژی مانگی ره‌مه‌زان دیاریكرد.


ئەندامێكی شاندی كوردی لە لیژنەی ئامادەكردنی پڕۆژەیاسای بودجەی گشتیی عێراق بۆ ساڵی داھاتوو رایگەیاند، گفتوگۆكان بۆ ئامادەكردنی پڕۆژەیاسای بودجەی ساڵی داهاتوو بەردەوامن و دەشڵێت، بۆ جێگیركردنی پشكی ھەرێم لەو پڕۆژەیاسایەدا، پێویستە سەرەتا ھەرێم و بەغدا ڕێككەوتنی سیاسی بكەن.\nزاگرۆس فەتاح، بریکاری وەزارەتی پلاندانانی هەرێم و ئەندامی شاندی كوردی لە لیژنەی ئامادەكردنی پڕۆژەیاسای بودجەی گشتیی عێراق بە ماڵپەڕی فەرمی حزبەکەی ڕاگەیاند: "گفتوگۆكانمان بۆ ئامادەكردنی پڕۆژەیاسای بودجەی 2021 بەردەوامن و لە ئێستادا بۆ جێگیركردنی بەشە بودجەی ھەرێمی كوردستان چاوەڕێ دەكەین ھەرێم و بەغدا رێككەوتنێكی سیاسی بكە."\nئاماژەی بەوەشکردووە: "ھەر كاتێك ڕێككەوتنی سیاسی كرا، ئێمەش ئامادەكردنی بودجەی ساڵی داھاتوو تەواو دەكەین و لە ڕووی تەكنیكییەوە كاری بۆ دەكەین و بەشەبودجەی ھەرێم لە بودجەی ساڵی داھاتوودا جێگیر دەكەین".\nزاگرۆس فەتاح باسی لەوەشکردووە: "پەسەندكردنی پڕۆژەیاسای بودجەی ئەمساڵیش، كاریگەری لەسەر ئەنجامدانی رێككەوتنی سیاسی دەبێت بۆ بودجەی ساڵی داھاتوو."\nئەوەشی خستووەتەڕوو، تاوەكو ئێستا ڕێككەوتنی سیاسی نەكراوە و چاوەڕێ دەكەن كە ڕێككەوتنی سیاسی بكرێت، بۆ ئەوەی ئەوكات ئەوانیش كاری خۆیان تەواو بكەن.\nئەوەش لەکاتێکدایە، پێویستە تاوەکو ناوەڕاستی مانگی داهاتوو پڕۆژەیاسای بودجەی 2021 ڕەوانەی پەرلەمانی عێراق بکرێت و بەشەبودجەی هەرێمی بۆ ساڵی داهاتوو تێدا جێگیر دەکرێت، ئەوەش کاریگەری زۆری لەسەر هاووڵاتیانی هەرێم و بەتایبەتی موچەخۆران دەبێت.\nئەندامێکی ئەنجومەنی پارێزگا: کەس خۆی نەکرد بە خاوەنی سنەوبەرەکانی ڕێگای تاسڵوجە\n2020.09.22 - 17:23\nلاهور شێخ جەنگی چی لەبارەی پارتییەوە بە شاندی ئەمەریكا وت؟\n2020.10.07 - 22:58\nناس كورد وردەكاری ’خۆگونجاندن’ی هەرێم لەگەڵ پارەكەی بەغدا ئاشكرادەكات\n2020.10.07 - 23:25


تلاڤیڤ توانای تێکشکاندنی مووشەکە ستراتژییەکانی سووریای نییه - Mehr News Agency\n27 rêbendanê 2019 - 08:28\nNews Code 24613\nبە ڕاپۆرتی ئاژانسی هەواڵی مێهر بە گێڕانەوە سپۆتنیک، عەمید ڕەزا شەریقی کارناسی سەربازیی سووریا وتی: فەرماندەیی سەربازی سووریا هوماری مووشەکگەلی ستراتژیکی لە هێرشی ئیسرائیل و بەکرێ گیراوانی ئەو ڕژیمە وەک داعش و بەرەی نوسرە و گرووپە تیرۆریستییەکانی دیکە پاراستووە.\nناوبراو ئاماژەی بە هێزی مووشەکیی سووریا وەک توانستێکی بەرگری لە ئەگەری ڕوودانی شەڕی بەربڵاوی رۆژهەڵاتی ناڤین کرد و وتیشی: سوپای سووریا لە ماوەی ساڵانی ڕابردوو توانستی بەرگریی خۆی و لەوان هێزی مووشەکیی سەرەڕای هێرشی ئیسرائیل و بەکرێ گیراوانی بۆ دۆزینەوە و لە ناوبردنی، پاراستووە و لەوبارەیەوە تلاڤیڤ و هاوپەیمانانی تیرۆریستیی بەردەوام تووشی شکست و ناهومێدی کردووە. شەڕی ئەمڕۆ شەڕی مووشەکی و لەناکاوە، واتە ئەو جۆرە شەڕانە پێکهاتەی ناوچە لە ئەگەری تێوەگلان لە شەڕێکی هەمەلایەن دەگۆڕێت.\nئەوە ژنڕاڵە سوورییە لە درێژەدا ڕایگەیاند: بەرەوڕووبوونەوەی شیمانەیی بە پێچەوانەی چاوەروانیی سوپای ئیسرائیل کە ئامانجی لە ناوبردنی سیستەمی بەرگری ئاسمانیی سووریا لە کاتی قەیرانی ئەو وڵاتەیە دەبێت. گومبەزی ئاسنینی ئیسرائیل لە ئەگەری هەڵگیرسانی ئاگری شەڕ ناتوانێ خۆی لە بەر هێرشی مووشەکیی سووریا بگرێت و مووشەکە ستراتژییەکانی سووریا تا هەر جێیەکی ناوچە داگیرکراوەکان بڕەوی هەیە. ئەوە هاوکاتی گەشەی جیهازاتی بەرگریی سووریایە کە بەردەوام نیگەرانیی سەرکردەکانی ڕژیمی زایۆنیی بە دواوە بووە.


چین ژمارەیەكی نوێی قوربانیانی ڤایرۆسی كۆرۆنا ڕادەگەیەنێت – تۆڕی میدیایی خەڵک\nچین ژمارەیەكی نوێی قوربانیانی ڤایرۆسی كۆرۆنا ڕادەگەیەنێت\n2020/02/21 - 9:19 AM\nدەسەڵاتدارانی چین، ژمارەی قوربانیانی ڤایرۆسی كۆرۆنا رادەگەیەنن و ئاماژە بە بەرزبوونەوەی قوربانیانی نەخۆشییەكە دەكەن بۆ 2236 كەس، وێڕای تۆماركردنی 75465 حاڵەتی توشبوون لە وڵاتەكەدا.\nئەمڕۆ هەینی لیژنەی تەندروستی نیشتمانی لە چین لە بەیاننامەیەكیدا ڕایگەیاند”بەپێی لیژنەی كاروباری تەندروستی لە 31 ناوچەی جیاجیا، ئاماژە بە توشبوونی 75 هەزار و 465 كەس دەكرێت، لەكاتێكدا 54 هەزار و 965 نەخۆشیان هەیە كە لەنێوانیاندا (11 هەزار و 633 كەسیان لە بارێكی خراپدان)، 2236 كەسی تریش بەهۆی ڤایرۆسەكەوە گیانیان لەدەستداوە، لەگەڵ هەموو ئەمانەشدا 18 هەزار و 264 كەسی تر لەپاش چاكبوونەوە، نەخۆشخانەیان بەجێهێشتووە”.\nهەر بەپێی ئەو زانیارییانە كە لەماوەی 24 كاتژمێری ڕابردوودا تۆماركراون، 889 حاڵەتی توشبوونی نوێ لە تێكڕای ناوچەكانی چین دۆزراونەتەوە، 2109 كەسیش لە نەخۆشخانەكان چونەتەدەرەوە، 118 كەسیش گیانیان لەدەستداوە (115 كەسیان دانیشتوونی هەرێمی هۆبین).\nلای خۆیەوە تیدرۆس ئەدهانۆم گیبریسۆس بەڕێوەبەری گشتی ڕێكخراوی تەندروستی جیهانی، لە كۆنفرانفرانسێكی ڕۆژنامەوانی لە جنێڤ ڕایگەیاند”كەمبوونەوەیەكی بەردەوام هەیە لە حاڵەتەكانی توشبوون بە ڤایرۆسی كۆرۆنا لە چین كە بە هاندەر دادەنرێت، بەڵام هێشتا زووە بزانرێت ئەم كەمبوونەوەیە بەردەوام دەبێت یان نا”.\nجيهانچینڕێكخراوی تەندروستی جیهانیڤایرۆسی كۆرۆناقوربانيانهەرێمی ووهان\nبەوێنە؛ لە ڕووداوێكی هاتووچۆدا ٣ كەس بوونە قوربانی


كچێك له پردی كۆنی موسڵ "خۆی هه‌ڵده‌داته" خواره‌وه\nعربي Türkçe English\nنه‌ینه‌وا، 2019، پردی عه‌تیق (كۆن) له ناوه‌ڕاستی شاری موسڵ له‌سه‌ر روباری دیجله فۆتۆ: كه‌ركوك ناو\nكچێكی ته‌مه‌ن 20 ساڵی خه‌ڵكی موسڵ، له‌سه‌ر پردی كۆنی شاره‌كه‌وه "خۆی هه‌ڵده‌داته" نێو روباری دیجله‌وه و گیان له‌ده‌ستده‌دات، ئه‌وه‌ش به‌پێی سه‌رچاوه‌یه‌كی ئه‌منی بۆ (كه‌ركوك ناو).\nئه‌و سه‌رچاوه‌یه وتی "تژمێر 1ی به‌ره‌به‌یانی یه‌كشه‌ممه 18ی ئاب، ئه‌و كچه‌كه له‌سه‌ر پردی عه‌تیق خۆی هه‌ڵداوه‌ته‌وه نێو روباری دیجله، ده‌ستبه‌جێ له ئاوه‌كه‌دا نقوم بووه".\nسه‌رچاوه ئه‌منییه‌كه‌ی موسڵ ده‌ڵێت سه‌رباری هه‌وڵی كارمه‌ندانی پۆلیس و هه‌ندێك له گه‌نجانی كه مه‌له‌وانییان زانیووه، به‌ڵام نه‌توانراوه ئه‌و كچه له خنكان رزگاربكرێت.\n"له‌چوارچێوه‌ی لێكۆڵینه‌وه‌كانی ئه‌و رووداوه‌دا، دوو كه‌س ده‌ستگیركراون كه ماتۆڕسكیلیان پێ بووه و گومانده‌كرێت تێوه‌گلابن له خنكانی ئه‌و كچه‌دا" ئه‌وه‌ش به‌پێی سه‌رچاوه‌كه.\nروداوه‌كانی "خۆكوشتن" له عیراق، چه‌ند مانگێكه بۆته جێی مشتومڕی لایه‌نه په‌یوه‌ندییداره‌كان و له دوایین كۆبونه‌وه‌ی لیژنه‌ی مافه‌كانی مرۆڤیش له په‌رله‌مان، تاوتوێی چۆنیه‌تی كه‌مكردنه‌وه و بنه‌بڕی ئه‌و حاڵه‌تانه كراوه.\nبه‌پێی به‌لاغی كۆبونه‌وه‌یه‌كی ئه‌و لیژنه‌یه له‌گه‌ڵ نوێنه‌ری كۆمسیۆنی باڵای مافه‌كانی مرۆڤ، كه 23ی ئایاری ئه‌مساڵ بڵاوكراوه‌ته‌وه، له نزیكه‌ی پێنج مانگی سه‌ره‌تای ئه‌مساڵدا 149 روداوی خۆكوشتن تۆماركراون، له 2018دا ئه‌و ژماره‌یه به ته‌واوی ساڵه‌كه گه‌یشتۆته 319 حاڵه‌ت و له 2017یشدا ئه‌و ژماره‌یه ته‌نیا 185 حاڵه‌ت بوه، ئه‌وه‌ش به‌پێی ئاماره‌كانی كۆمسیۆنی مافه‌كانی مرۆڤ.\nهه‌ر له‌و به‌لاغه‌دا ئاماژه به ئاماره‌كانی وه‌زاره‌تی ناوخۆی عیراق كراوه بۆ روداوه‌كانی خۆكوشتن له عیراق، به‌بێ پارێزگاكانی هه‌رێمی كوردستان، كه له نزیكه‌ی پێنج مانگی سه‌ره‌تای ئه‌مساڵدا 199 حاڵه‌ت تۆماركراوه، ئه‌و ژماره‌یه بۆ ته‌واوی ساڵی 2018 گه‌یشتۆته 519 حاڵه‌ت، له 2017دا 449 حاڵه‌ت و له 2016یشدا 383 حاڵه‌تی خۆكوشتن تۆماركراوه.\nله كه‌ركوك "خۆكوشتن" له هه‌ڵكشاندایه\n22 حاڵه‌ت تۆماركراوه و سێیه‌مه له ئاستی عیراقدا\nیه‌كێتی له كه‌ركوك: ئێمه و پارتی له دانه‌نانی پارێزگارێكی كورد تاوانبارین\nپۆلیسی فیدراڵی رێگری له روماڵی ژماره‌یه‌ك رۆژنامه‌نوسی كه‌ركوك ده‌كات\nزمانى كوردى بۆ تابلۆكه‌ی زیاد كراوه\nفه‌رمانگه‌ی شوێنه‌وار: قه‌یسه‌ریی كه‌ركوك له شوباتدا ده‌كرێته‌وه\nئەملام شیعە و ئەولام سوننەن\nكاركردن له كێڵگه نه‌وتییه‌كانی نه‌ینه‌وا ده‌ستپێده‌كاته‌وه\nراكان سەعید جبوری: پۆستی پارێزگار له په‌رله‌مانتارێتی كردم\nهه‌واڵ راپۆرت به‌دواداچوون\nچیرۆكی من لەخه‌ڵكه‌وه وێنه\nڤیدیۆ په‌یوه‌ندی ده‌رباره\n(کەرکوک ناو) ماڵپەڕێکى هەواڵیی ئەلکترۆنیى سەربەخۆیە، بایەخ بە بڵاوکردنەوەى ئەو ڕووداو و بابەتانە دەدات کە لە سنورى جوگرافیى ناوچەکانی جێناکۆک ڕوودەدەن یان پەیوەندییان بەو سنورە جوگرافییەوە هەیە، ئەوەش بە ئاڕاستەى پێکەوەژیانى ئاشتییانە لەم سنوورەدا و ئاسانی دەستڕاگەیشتن بە زانیاری.


💕 شێرکۆ بێکەس؛ بەربەریەکان Стих\n📅 Добавлен Aug 30 2019 11:00PM\n👁 Этот пункт был просмотрен раз 761\nله و بەیانییە زەرد باوەدا کە تێکەڵ بوو: لە ڕوخسار [ Больше... 👁] ✖ ✖ 1 1 ✔ 99% ✍ H.B. 30-8-2019 23:00:56\n💕 هێمن؛ سازی ناساز Стих\n📅 Добавлен Aug 16 2019 9:31AM\nبولبولی باڵ شکاوی وەختی گوڵم هەر شەپۆڵان دەدا دڵی [ Больше... 👁] ✖ ✖ ✖ 0 2 ✔ 90% ✍ H.B. 16-8-2019 9:31:08


جیهان – برگه 97 – رادیو ده‌نگی ئازادی و یه‌كسانی\nچوونه‌سه‌ره‌وه‌ی به‌رچاوی ئاماری تووش بووانی نه‌خۆشیی كۆرۆنا له ئه‌مریكا\nبه‌رپرسانی ئه‌مریكا، ڕۆژی شه‌ممه ٢١ی پووشپه‌ڕ ڕایانگه‌یاند كه له ماوه‌ی ٢٤ كاتژمێردا، ٧٠ هه‌زار و ٥٠٠ حاڵه‌تی نه‌خۆشیی كۆرۆنا له‌م وڵاته دا تۆمار كراوه و خێرایی بڵاوبوونه‌وه‌ی ئه‌م نه‌خۆشیه هه‌تا …\nگیان له‌ده‌ست دانی ١٤ كه‌س به‌هۆی هه‌ستانی لافاو له چین\nبه‌هۆی بارینی به‌خۆڕی باران و ڕۆچوونی زه‌وی ١٤ كه‌س له ناوچه‌ی هوانگمه‌ی سه‌ربه ویلایه‌تی هۆبه‌ی وڵاتی چین گیانیان له‌ده‌ست دا و ژماره‌یه‌كی زۆریش بێ سه‌ر و شوێن بوون. به‌پێی ڕاپۆرته‌كان، ئه‌م كاره‌ساته كاریگه‌ری خراپی كردووه‌ته سه‌ر ژیانی زیاتر له ٩ ملیۆن كه‌س له ٤٤ قه‌زا و ناحیه‌ی ئه‌و ویلایه‌ته. شایانی باسه، به‌هۆی ئه‌و بارانه به خوڕه‌وه كه له رۆژی چوارشه‌ممه‌وه به‌رده‌وامه زیاتر له ٢٠٠ میلیمیتر باران له مه‌ترێكی چوارگۆشه‌دا باریوه. جێگه‌ی ئاماژه‌یه، ئه‌و زیانه داراییانه‌ی كه له‌و كاره‌ساته كه‌وتوونه‌ته‌وه به سه‌دان ملیۆن دۆلار ده‌خه‌مڵێندرێت و مه‌ترسی ئه‌وه‌ش هه‌یه ژماره‌ی قوربانیان به‌رده‌وام به‌رزتر بێته‌وه.\nده‌ستبه‌سه‌ر كردنی ١٤كه‌س به تۆمه‌تی ئه‌ندام بوونی په‌كه‌كه له توركییه\nبه پێی ڕاپۆرته‌كان، لە شارەکانی ئەدەنە و مێرسین پۆلیسی توركییه هەڵیکوتایە سەر چەند ماڵێک و لە ئەنجامدا ١٤ کەس بە تۆمەتی ئەندامبوون لە په‌كه‌كه دەستبه‌سه‌ركرد. به پێی ئه‌م ڕاپۆرته ئەو ١٤ کەسە بە تۆمەتى “ئەندامبوون و هاوكاری كردن و په‌یوه‌ندی له‌گه‌ڵ پەکەکە ده‌ستبه‌سه‌ر كراون. شایانی باسه ده‌ستبه‌سه‌ر كراوان بۆ ماوەى ٢٤ کاتژمێر بینینی پارێزەرانیان لێ قەدەغە کراوە و بەپێی زانیارییەکانیش ئەگەری ئەوە هەیە ژمارەی ده‌سبه‌سه‌ركراوان له‌وه‌ش زیاتر بن. جێگه‌ی ئاماژه‌یه، تا ئێستا نزیکەی ١٠ هەزار چالاکوان و ئەندام و لایەنگری هەدەپە بە تۆمەتی پەیوەندی هەبوون لەگەڵ پەکەکە له لایه‌ن پۆلیسی توركییه‌وه ده‌ستبه‌سه‌ر كراون.\nڕوودانی ته‌قینه‌وه له پارێزگای ساكاریای توركییه\nبه پێی ڕاپۆرته‌كان، لە پارێزگای ساكاریای توركییه، بەهۆی تەقینەوەیەک سێ سه‌رباز کوژران و شەش سەربازی دیكه‌ش برینداربوون. میدیاکانی توركییه بڵاویانکردەوە، تەقینەوەکە له ناوچه‌ی شاخاوی شارۆچكه‌ی ئاداپازاری سەر بە پارێزگای ساکاریا رویداوە. لەم پێوه‌نده‌دا پارێزگاری ساكاریا، …\nمه‌حكووم كردنی سوورییه له‌ئاست به‌كارهێنانی سه‌رله‌نوێی چه‌كی شیمیایی\nڕاپۆرته‌كان باس له‌وه ده‌كه‌ن كه ڕێكخراوی نه‌هێشتنی چه‌كی شیمیایی له به‌یانییه‌كدا، كه‌ڵك وه‌رگرتنی ئه‌ڕته‌شی سوورییه‌ی له بۆمبی “سارین و كلرۆین“ی مه‌حكووم كردووه. ئه‌م ڕێكخراوه‌یه له به‌یانییه‌كه‌یدا ئاماژه به‌وه كردووه كه ده‌وڵه‌تی سوورییه له ڕاگه‌یاندنی سه‌رجه‌م چه‌كه شیمیاییه‌كان و دامه‌زراوه‌كانی به‌رهه‌مهێنانی ئه‌م چه‌كه خۆی بواردووه و له‌ناوی …\nچوونه‌سه‌ره‌وه‌ی ژماره‌ی قوربانییان له ئێتیۆپی\nبه پێی دوایین ئاماری پۆلیسی ئێتیۆپی، ژماره‌ی قوربانییانی ئاڵۆزییه‌كانی حه‌فته‌ی ڕابردوو كه به‌دوای كوژرانی “هاچالوو هۆندێسا” گۆرانیبێژی میللی هاته ئاراوه، بۆ ٢٣٩ كه‌س به‌رزبووه‌ته‌وه. به پێی ئه‌م ڕاپۆرته، پۆلیسی ئێتیوپی رایگەیاندووه، پاش ئەوەی کەسانی نەناسراو تەقەیان …\nگیان له‌ده‌ستدان و برینداربوونی ٣٥ كه‌سی مه‌ده‌نی له كۆنگۆ\nله ئه‌نجامی هێرشێكی چه‌كدارانه له پارێزگای ئیتۆری له باكووری ڕۆژهه‌ڵاتی كۆماری دێمۆكراتیكی كۆنگۆ، ٢٥ كه‌سی مه‌ده‌نی گیانیان له‌ده‌ستدا و لانیكه‌م ١٠ كه‌سی دیكه‌ش برینداربوون. شایانی باسه، خه‌ڵكی ئه‌م ناوچه‌یه به‌هۆی به‌رده‌وامی شه‌ڕ و ئاڵوزییه‌كان ماڵ …\nتێپه‌ڕبوونی ژماره‌ی تووشبوان له ١٢ ملیۆن كه‌س\nڕاپۆرته‌كان باس له‌وه ده‌كه‌ن كه تەنیا ئەم حەفتەیە زیاتر لە یەک ملیۆن کەس توشی ویرووسی کۆرۆنا بون، بەوەش توشبوانی کۆرۆنا لەسەرتاری جیهان ١٢ ملیۆن كه‌سی تێپەڕاندووه. رێکخراوی تەندروستی جیهان ڕایگه‌یاندووه: ژمارەی توشبوانی ویرووسی …\nكه‌مكردنه‌وه‌ی ٣٦ هه‌زار كارمه‌ندی شیركه‌تی فڕۆكه‌وانی یونایه‌تێد ئه‌یرلاین\nشیركه‌تی فڕۆكه‌وانی یونایه‌تێد ئه‌یرلاین ڕۆژی چوارشه‌ممه ڕایگه‌یاند كه به‌نیازه ٣٦ هه‌زار كه‌س له كارمه‌ندانی خۆی كه‌م كاته‌وه. ئه‌م شیركه‌ته ڕایگه‌یاندووه كه به‌هۆی بڵاوبوونه‌وه‌ی ویرووسی كۆرۆنا و كه‌مبوونه‌وه‌ی گه‌شتی ئاسمانی له ویلایه‌ته یه‌كگرتووه‌كانی ئه‌مریكا، ئه‌م بڕیاره‌ی ده‌ركردووه. شایانی باسه، به‌دوای بڵاوبوونه‌وه‌ی …\nچوونه‌سه‌ره‌وه‌ی ژماره‌ی قوربانییان له لیبی\nشوڕای ئه‌منییه‌تی ڕێكخراوی نه‌ته‌وه یه‌كگرتووه‌كان ڕۆژی چوارشه‌ممه ١٨ی پووشپه‌ڕ سه‌باره‌ت به بارودۆخی لیبی ڕایگه‌یاند كه له ماوه‌ی سێ مانگی ڕابردوودا، ڕێژه‌ی قوربانییان له‌م وڵاته ١٧٢ له‌سه‌د چووه‌ته‌سه‌رێ. به‌ڕێوه‌به‌ری گشتی ڕێكخراوی نه‌ته‌وه یه‌كگرتووه‌كان وێڕای ئاماژه به پێویستی ڕاگیرانی تێكهه‌ڵچوونه‌كان له‌م …\nقبلی 1 … 96 97 98 99 بعدی


❤❤یـــانەی کوردژیـن/Kurd Zhin❤❤/ / وەزارەتى کشتوکاڵ هاوردەکردنى تەماتە قەدەغە دەکات\n» وەزارەتى کشتوکاڵ هاوردەکردنى تەماتە قەدەغە دەکات\n#1 2019-08-22 19:28:14\nوەزارەتى کشتوکاڵ هاوردەکردنى تەماتە قەدەغە دەکات\nباوەڕ ناکەم ئەم دوو بابەتەی باسیان ئەکەم هیچ پەیوەندیان هەبێت بەیەکەوە بەڵام ئەگەر زۆر وورد بینەوە هەموو شتێك پەیوەندی هەیە بەیەکەوە لەم ژیانەدا ولەم ووڵاتەی ئێمەدا. داعش کە یاری کەرێکی گەورەیە لە ناوچەکەدا بە هەموو شێوەیەك ئەیەوێت باری ووڵاتەکەمان تێك بدات و تاڕادەی تێکدانی ژێرخانی ووڵات لە هەموو بارێکەوە و بێگومانە کە باری ئابوری یەکێکە لەوانەی کە چاوی تێبڕیوە. کەواتە نەتوانینی فرۆشتنی تەماتە لەوانیە کارێکی گەورە بکاتە ئابوری دانیشتوان و ئەوانیش پارەیەکی زۆریان پێیە و هەوڵی ئەوە بدەن کە ڕایانکێشن بەلای خۆیاندا و کاری جوتیاریان پێ تەرك فکەن وبیانکەن بە پیاوکوژ! ئەمە ئەگەر لە لایەکی زۆر ئاسانەوە سەیری ئام کێشەیە بکەین، ئیتر خوای گەورە ئەزانێت بە چ ڕێگایەکی ترەوە هەوڵی شتی تر ئەدەن؟\nباشترین ڕێ بۆ زاڵبوون بەسەر ئەم جۆرە پیلانە گڵاوەدا ئەوەیە هەموو یارمەتی ئەکتر بدەین بە بێ جیاوازی، وەکو پاڵپشتی کردن وهاندانی جوتیارەکانمان و کرینی بەروبومی ئەوان تەنانەت لەبەر چەند دینارێك پشتیان تێ نەکەین وبچێن هێنراوەکان بکرین کە هەر خوای هەورە ئەزانێت چۆن ڕواون و بەچی ئاودراون! ئەمەش ئەمانگێڕێتەوە بۆ خاڵێکی گرنگ ئەویش یەکگرتن.\n#2 2019-08-22 19:29:56\nRe: وەزارەتى کشتوکاڵ هاوردەکردنى تەماتە قەدەغە دەکات\nدواى نیگەرانى بەشێک لە جوتیارانى ناوچە جیاوازەکانى هەرێم وەزارەتى کشتوکاڵ هاوردەکردنى تەماتە قەدەغە دەکات.\nلە بریارێکدا وەزارەتى کشتوکاڵ و سەرچاوەکانى ئاوى هەرێم بریاریدا کە هاوردەکردنى تەماتە لە وڵاتانى دراوسێوە قەدەغە بکات، ئەوەش بەمەبەستى ساغکردنەوەى بەرهەمى ناوخۆ.\nبەپێى بڕیارەکە قەدەغە کردنى تەماتە لە یەکى ئەیلولەوە دەست پێدەکات، بەڵام کاتەکەى دیارى نەکراوە.\nلەچەند رۆژى رابردوو چەند جوتیارێک لە سنورى پارێزگاى دهۆک بەرهەمەکانیان فڕێ دەدەن و نیگەرانى خۆیان لە ساغ نەبوونەوەى بەرهەمکانیان دەردەبڕن.\n#3 2019-08-22 20:58:17\nئەمەش جوتیارەکانی خۆمان ببینە چی لە بەروبومەکەیان ئەکەن


www.facebook.com/anarkistan.net ***** sekoy-anarkistani-kurdiy-zman@riseup.net – پەڕە 3 – سه‌کۆیه‌ك بۆ لێدوان، لێکۆڵینه‌وه، ڕه‌خنه و پێشنیاری ئەنارکیستی (سۆشیالیست | کۆمونیستی ئازادیخواز)\nڕووبەڕووبوونەوەی توندوتیژی بەشێکی گرنگە لە چوونەسەرەوەی ژمارەی خەڵکانێك کە بێ خانو و بەرەن:\nبە گوێرەی ڕاپۆرتێکی نوێ بەکارهێنانی توندووتیژی بەرانبەر کەسانێك لە ئیننگلەند کە خانووبەرەیان نییە و لەسەر شەقامەکان و هۆستڵەکان و پەناگاکانا دەژین لەبری ئەوەی لە داکشاندا بێت کەچی لە زیادبووندایە.\nئەو ڕاپۆرتە دەڵێت لە ساڵی ئەمساڵدا 34830 بە کەسانی بێ خانووبەرە حسابیان بۆ کراوە، لەمانە 5590 یان، بە هۆکاری توندوتیژی نێو خێزانیان کە بەرانبەریان بەکارهاتوە. ئەم ژمارەی لە ساڵی 2018 وە لەسەردایە و لە ساڵی 2019 دەدا بە بڕی سێیەکی ژمارەی پێشتر چووەتە سەرەوە.\nتوێژینەوەکە کە لە لایەن جەمعیەی یارمەتی ژنانەوە کراوە باس لەوە دەکات کە توندوتیژی لەسەردەمی کۆرۆنادا زیادیکردووە و ژنانی ناچارکردووە کە لەگەڵ توندوتیژی و مامەڵەی نەشیاودا هەڵبکەن و لە نێو خێزانیاندا بمێننەوە. دەڵێن 409 ملیۆن پاوەند زەروورە تاکو خزمەتگوزاری پسپۆڕیی بە مامەڵەی نەشیاو و توندوتیژی لە ئینگلەندا، بەڕێبچێت.\nدەوڵەت ڕۆڵی هەیە لەم بوارەدا بەهۆکاری دروستنەکردنی خانو و نەدانەوەی بە کرێیەکی گونجاو ، بڕینی بیمەکان یاخود کەمکردنەوەیان ، هەروەها تەرخاننەکردنی هیچ پارەیەك لە بودجەی ساڵی داهاتودا بۆ ئەم گرفتە، هۆکاری دیکەن\nکۆنفرانسی لوتکە سەبارەت بە ژینگە ئەمڕۆ شکستیهێنا\nگەرچی هەرە زۆری نوێنەران ولاتان و دەستوپێوەندەکانیان بۆ بەشداریکردن لە کۆنفرانسەکەدا هەر دوێنی گەیشتنە شاری گلاسگۆ تاکو ئەمرڕۆ ئامادەبن لە یەکەم ڕۆژی کۆنفرانسەکەدا، بەڵام کۆنفرانس شکستیهێنا و نەیانتوانی ئەمڕۆ کە یەکەم ڕۆژ بوو بیکەنەوە و دەستی پێبکەن.\nهۆکاری ئەمەش بە هۆی سەرەگرتنێکی دوورودرێژی نوێنەرەکانەوە بوو بۆ پشکنین و هۆکاری ئاسایش زیاتر لە 10 هەزارد کەس بۆ ماوەی 3 سەعات لەبەر باراندا ڕاوەستاون و لە سەرەدا بوون . دواتر پێیان وترا کە بڕۆن تێستی کۆرۆنا بکەن و سەعات 7 بچنەوە بەڵکو بتوانن بچنە ژوورەوە . کاتێك زۆربەیان سەعات 5 چونەتەوە بەڵام هەر نەیانتوانی کە بچنە هۆڵی کۆنفرانسەکەوە، ئەمەش وای لێکرد کە ئەمڕۆ نەتوانن چەلەحانێی خۆیان بکەن لەسەر ژینگە کە خۆیان وێرانیان کردووە . بێ گومان خۆپیشاندەران و ناڕەزایکەرانی بەرگری لە ژینگە و ژیان، هۆکارێکی تر بوون لە فەشەلهێنانی کۆنفرانسەکە کە ڕیگا وەکو پێوییست بۆ نوێنەرانی کۆنفرانس ئاوەڵا نەبوو.\nنوێترین پەیام 1 2 3 4 5 … 266 بابەتە کۆنەکان


Kurdîpêdiya - هەسەدە ئاماری شەڕ و پێکدادانەکانی دوو رۆژی رابردووی ئاشکرا کرد\n📊 هەسەدە ئاماری شەڕ و پێکدادانەکانی دوو رۆژی رابردووی ئاشکرا کرد | Pol: Amar u Rapirsî | Zimanî babet: 🏳 کوردیی ناوەڕاست\nهەسەدە ئاماری شەڕ و پێکدادانەکانی دوو رۆژی رابردووی ئاشکرا کرد\nلە 04-10-2019 هێرشەکە دەستپێکرد، کە لە دێرکەوە دەستیپێکرد بۆ عامودا، دەرباسیە، سەرێ کانی، گرێ سپیگرێ سپی، کوبانێ و عەین عیسا و هەموو گوندەکانیان.\nئاماری گشتی هەردوو رۆژی هێرشکردنەکە تا ئامادەکردنی ئەم هەواڵە بریتی بووە لە: کوژرانی 262 سەرباز و چەتەی سەربە سوپای تورکی داگیرکەر، شەهیدبوونی 22 شەڕڤانشەڕڤانی هێزەکانی سوریای دیموکرات، شەهیدبوونی ژمارەیەک خەڵکی سفیل بەهۆی تۆپباران و بۆمبارانەکان، زۆربەیان ژن و منداڵن.\n#گرێ سپی | #شەڕڤان |\n 📡 Mallper | 🏳 کوردیی ناوەڕاست | ماڵپەری ئەی ئێن ئێف نیوز - 12-10-2019\n2. 👁 11-10-2019\n➕ Em babete lelayen: (Jiwan O Ehmed)ewe le: Oct 11 2019 11:48PM tomarkirawe\n👌 Em babete lelayen: (Hawrê Baxewan)ewe le: Oct 12 2019 12:18AM pêdaçûneweyi bokrawe û azadkrawe\n✍ Em babete bo diwacar lelayen: (Jiwan O Ehmed)ewe le: Oct 12 2019 12:24AM baştirkirawe\n👁 Em babete 849 car bînrawe


نۆ ڕێنمايى بۆ خوێندکاران تا زیاتر قسە بکەن لە پۆلدا - Feropedia\nماڵەوە /بابەتە بەربڵاوەكانى فێركردن/فێركردنى ستراتيژەكان/نۆ ڕێنمايى بۆ خوێندکاران تا زیاتر قسە بکەن لە پۆلدا\nهاندانی خوێندکاران تا زیاتر قسە بکەن لە پۆلدا زۆر گرنگە بۆ مامۆستایانی زمانی ئینگلیزی چونکە زۆرینەی فێرخوازانی زمانی ئینگلیزی دەیانەوێت پەرە بە قسەکردنیان بدەن. تۆ دەتوانیت ئەم هەنگاوانە جێبەجێ بکەیت تا وا لە خوێندکارەکان بکەیت قسەبکەن لە پۆلدا.\nبابەتەكان بەشداری پێکردنی خوێندکاران بۆ هەموو تەمەنێک زمانی ئینگلیزی کاریگەری پلانی فێرکاری\nپێشتر بۆچی گێڕانەوەی چیرۆک گرنگە لەناو پۆلدا؟\nدواتر دارى سوپاسگوزارى


وەزیری شارەوانی و گەشتوگوزار لە قوشتەپە بەشداری هەڵمەتی نەمام چاندنی کرد – وەزارەتی شـارەوانی و گەشـتوگوزار\nوەزیری شارەوانی و گەشتوگوزار لە قوشتەپە بەشداری هەڵمەتی نەمام چاندنی کرد\nئەمڕۆ دووشەممە ۲۳ی کانوونی یەکەمی ۲۰۱۹ لە سنووری شارۆچکەی قوشتەپەی سەر بە هەولێر، هەڵمەتی چاندنی نەمام بە بەشداری ساسان عەونی وەزیری شارەوانی و گەشتوگوزار بەڕێوە چوو، کە فرسەت سۆفی پارێزگاری هەولێر و ژمارەیەک بەڕێوەبەر و کارمەندی شارەوانی بەشداربوون.\nهەڵمەتەکە لە پارکێکی قوشتەپە و دوای نۆژەنکردنەوەی و دابینکردنی کەلوپەلی پێویست بۆی، بە نەمام چاندن، بەڕێوە چوو.\nهەڵمەتی چاندنی نەمام لەلایەن بەڕێوەبەرایەتیی گشتیی شارەوانییەکانی هەولێر بە هەمەهەنگی و هاوکاری لەگەڵ رێکخراوی UNHCR سەرپەرشتی دەکرێت بە ئامانجی زیادکردنی رووبەری سەوزایی لە سنووری شارەوانییەکان و خزمەتکردنی شارۆچکەی قوشتەپە. هەڵمەتەکە خۆی لە چاندنی نزیکەی هەزار نەمام و گوڵ دەبینێتەوە و تێیدا ژمارەیەکی زۆر لە بەرپرسانی حکومی و ژینگەدۆستان بەشداربوون بە چاندنی نەمام کە ژمارەیەک دەزگای ڕاگەیاندنی ناوخۆیی و عەرەبی بەشداربوون بۆ رووماڵکردنی هەڵمەتەکە.\nوەزیری شارەوانی و گەشتوگوزار وێڕای بەشداریکردنی لە هەڵمەتەکە، جەختیکردەوە کە پێویستە ناوچەکە خزمەتی زیاتری بکرێت لە هەموو ڕووێکەوە، وەک پڕۆژەی خزمەتگوزاریی و زیادکردنی رووبەری سەوزایی بە بایەخدان بە پارک و چاندنی نەمام لە سنوورەکە.


كوردستان وڵاتێكی پانوبه‌رین و ده‌وڵه‌مه‌نده و خاوه‌ن سه‌رچاوه سرووشتییه‌كانی وه‌ك ئاو، زه‌وی به‌كه‌ڵك و به‌راوه،\nهه‌روه‌ها كوردستان به یه‌كێ له سه‌رچاوه‌كانی مه‌زنی وزه پێناسه ده‌كرێت كه خاوه‌ن یه‌ده‌كێكی زۆری نه‌وت، گاز، زێڕ، ئاسن و به‌ردی به‌نرخه. ئه‌مانه ده‌توانن هۆكار بن بۆئه‌وه‌كه داگیركه‌رانی كوردستان دژایه‌تی ده‌وڵه‌تی كوردیی بكه‌ن، چونكه پێان وایه كه كورد ده‌بێته ده‌وڵه‌تێكی ده‌وڵه‌مه‌ند و ئه‌مه‌ش ناسنامه‌ی ئه‌وان (وه‌ك داگیركه‌ران) ده‌خاته مه‌ترسییه‌وه. چونكه هه‌ستی به‌شه‌كانی دیكه‌ی كوردستان بۆ خه‌بات بۆ سه‌ربه‌خۆیی ده‌بزوێنێ و گه‌شه پێده‌دات. هه‌روه‌ها نه‌ته‌وه بنده‌سته‌كانی دیكه‌ی ناوچه‌كه‌ش داوای ئازادیی و مافی سرووشتیی خۆیان ده‌كه‌ن.\nهه‌موو ده‌ستدرێژیی و سه‌ركووتكردنێكیش سه‌ره‌تایه‌ك و كۆتاییه‌كی هه‌یه. ئه‌مڕۆ سته‌می نه‌ته‌وایه‌تیی كه وڵاتانی ناوچه‌كه و هێزه جیهانییه‌كان له كوردیان كردووه، له‌سه‌ر باشووری كوردستان ده‌سڕێته‌وه، سبه‌ینێش له‌سه‌ر به‌شه‌كانی دیكه‌ی كوردستان ده‌سڕێته‌وه. سڕینه‌وه‌ی ئاسه‌واری سنووری زۆره‌ملێ و سه‌پێنراو به‌سه‌ر گه‌لی كورددا ئه‌ركێكی مرۆڤایه‌تییه و ده‌بێ ئه‌و سنووره ده‌ستكردانه له‌نێو بچن، باشترین ڕێگه‌ش دیالۆگ و ئاشتییه، چونكه كورد نه‌ته‌وه‌یه‌كی ئاشتیخواز و ئازادیخوازه و قه‌د ملكه‌چی هه‌ڕه‌شه و ترساندن نابێ، كورد پێشانی داوه كه له ماوه‌ی دوو هه‌زار ساڵی ڕابردوودا هیچ نه‌ته‌وه‌یه‌ك نه‌یتوانیوه بیسڕێته‌وه...


رۆژنامەوانی - Ruya Foundation For Contemporary Culture In Iraq\nدروست کردنی دوایین ژەم: سیروان باران لە ستۆدیۆکەی لە بەیروت\nبابەتەکانی نیشتمانی باوک #١: شایەتحاڵ\nلە چاوپێکەوتنی ئەو دواییەیدا، هونەرمەندی کوردی-عێراقی سیروان باران لە ژووری عێراق لە پیشانگای بیناڵی فێنیسیا باسی کارە نوێیەکەی کرد. ” دەمەوێ بینەران شایەتحاڵی ئەو تاوانانە بن، بۆ ئەوەی تێبگەن تەمەنێک ژیان لەناو ململانێ دا مانای چیە.” کۆمسیۆنە نوێیەکەی هونەرمەند بۆ ژووری عێراق لە پیشانگا، بە ناوی دوایین ژەم (٢٠١٩)، باڵندەیەک پیشان دەدات کە سەیری ئەو…\nمن دمەوێ ژیانێکی دورودرێژ و ململانێئ هەمیشەیی بەیان بکەم’. رۆیا لە گەڵ سیروان باران لە ستۆدیۆەکەی\nهونەرمەندی عێراقی کوردی، سیروان باران پیشانگای سۆلۆی” نیشتمانی باوک” لە پەنجاوهەشتەمین پیشانگای بیناڵی ڤێنیسیا پێشکەش دەکات. باران لە ساڵی ١٩٦٨لە بەغدا لە دایک بووە، و لە ئێستادا لە بەیروت، لوبنان دەژیت. لە زانکۆی بابلی عێراق لە بەشی هونەرە جوانەکان دەرچووە و لە ژێردەستی هونەرمەندی سوری-ئەڵمانی فێرکراوە. باران وەکو سەربازێک و هونەرمەندی شەر لە سالانی ٨٠…\nپێشبڕکێی شاهانە: یاریەکی نوێ دەربارەی ئاسەواری عێراق\nچەند مانگێک لەمەوبەر، پیشانگای ساڵانەی گلۆبەل گراند شۆ لە دوبەی لە پرۆژەی دیزاین و تەکنەلۆژیا لەلایەن قوتابیانی داهێنەر لە قوتابخانەکانی سەرتاسەری جیهان کرایەوە. دیزاینەر و هونەرمەندی دانیشتووی عەمان الدرة العمر، کە دەرچووی ئەو دواییەی زانکۆی ئەڵمانی ئوردنی یە، پێشبڕکێی شاهانەی پێشکەشکرد، یاریەکی تەختەی نوێیە کە یاریزانەکان فێری ئاسەواری دێرینی عێراق دەکات. العمر لە هەفتەی دیزاینی…\n‘ هەموو ژیانم لەسەر دەریا بەسەربردووە: کاری نوێی هاشم تایە لەسەر قەیرانی ئاو لە بەسرە.\nهونەرمەندی دانیشتووی بەسرە هاشم تایە قەیرانی ئاوی بەسرەی لە زنجیرە وێنەیەک دا نمایش دەکات. ئەو سەددانەی کە لە لایەن وڵاتانی دراوسێوە لە سەر سەرچاوە ئاویەکانی دیجلە و فورات دروست کراون ئاستی ئاوی پاکی بۆ نێو عێراق کەم کردۆتەوە. لە ئەنجامدا، ئاوی دەریای کەنداوی فارس سوێری شط العرب و لقەکانی زیاد کردوە، وزەویەکانی باکوری عێراقی ووشک…\nدوبارە جوڵاندنەوەی مێژووی هونەری رستن و چنینی موسڵ\nدکتۆرە زینە كاماش وانەبێژی پیشکەوتووە لە ، شوێنەوارناسی و هونەری رۆمان، بەشی کلاسیک، زانکۆی شاهانەی هاڵووی لەندەن. یەكێک لەو شتانەی هەمیشە سەرنجی منی راکێشاوە هونەری پەیکەرتاشی ئاشوری نوێیە، کە ئەویش وردەکاری ئاڵۆزی جلوبەرگ و نەخشسازییە، لەتوانام دابوو بۆ ماوەی چەندین کاتژمێر سەیری بکەم و هەرواشم کرد. ئەوەی باسی دەکەم ئەو شێوانەیە، و ئەوانەی سەر چەندین…\nپێویسته هونه‌رمه‌ند ره‌نگدانه‌وه‌ی خه‌باتی ئازادی و جه‌نگ بێت. چاوپێکه‌وتن له‌گه‌ڵ هونه‌رمه‌ند ساتا هاشم.\nساتا هاشم هه‌نه‌رمه‌ندێکی عێراقیه و نادیشتووی لیسته‌ره، له به‌ریتانیا. هاشم له بوهریز له دایک بووه شارێکی پارێزگای دیاله له شارێکی ناودا ر بوو بۆ هاوکاری کردنی حیزبی کۆمۆنیستی عێراقی، و ئه‌و کاته‌ی مناڵ بوو له‌گه‌ڵ باوانی چوون بۆ به‌غدا. هاشم پێش ئه‌وه‌ی له جه‌زایر بخوێنێت سه‌ره‌تا ده‌ستی کرد به خوێندنی هونه‌ر به‌بێ راهێنه‌ر و دواتر…


هه‌ڵبژارده‌ی عێراق دوای دۆڕاندنێک و دوو یه‌کسانبوون، چواره‌م ڕوبه‌ڕوبوونه‌وه‌ی قۆناغی سێیه‌می پاڵاوتنه‌کانی کیشوه‌ری ئاسیای به‌رامبه‌ر ئیمارات ئه‌نجامدا و یه‌کسانبوونێکی دیکه‌ی تۆمارکرد.\nئه‌مشه‌و سێشه‌ممه، هه‌ڵبژارده‌ی عێراق له ستاد زعه‌یبل چواره‌م ڕوبه‌ڕوبوونه‌وه‌ی پاڵاوتنه‌کانی ئاسیای بۆ گه‌یشتن به مۆندیالی 2022 به‌رامبه‌ر ئیمارات ئه‌نجامدا، یارییه‌که به ئه‌نجامی (2-2) یه‌کسانبوون کۆتاییهات.\nگۆڵه‌کانی عێراق له خوله‌که‌کانی 74، 89 له‌لایه‌ن ئه‌میر عماری و ئه‌یمه‌ن حسێنه‌وه تۆمارکران، گۆڵه‌کانی ئیماراتیش له خوله‌که‌کانی 33، 92 له‌لایه‌ن کایۆ کۆریا و حه‌لی مه‌بخوته‌وه تۆمارکران.\nبه‌پێی ئه‌نجامه تۆمارکراوه‌کان و دوای ئه‌نجامدانی چوار گه‌ڕی قۆناغی سێیه‌می پاڵاوتنه‌کان، هه‌ڵبژارده‌ی عێراق به کۆکردنه‌وه‌ی سێ خاڵ له پله‌ی چواره‌می گروپی یه‌که‌مدا به‌رده‌وامبوو.\nتیمی لۆس ئەنجلس لەیکەرز، لەچێوەی ڕووبەڕووبوونەوەکانی هەفتەی 12ی خولی یانە پیشەگەرەکانی ئەمریکا ڕووبەڕوی مەیامی هیت بووەوە و سەرکەوتنی…\n(ڤیدیۆ) مانچستەر سیتی لیڤەرپوڵی تێکشکاند و لە لوتکەی پریمەرلیگ جێگیربوو\nئەمشەو، یەکشەممە یانەی مانچستەر سیتی یاری هەفتەی 23ی پریمەرلیگی بەرانبەر لیڤەرپوڵ ئەنجامدا و بردنەوەی تۆمارکرد. سیتی گواردیۆلا لە…


چەمچەماڵ.. مۆنۆمێنتی ئەنفال نۆژەن دەکرێتەوە\nلەبەرواری 2021/2/2 قائیمقامی چەمچەماڵ بەرێوەبەرایەتی شەهیدانی چەمچەماڵ و بەرێوەبەرایەتی مۆنۆمێنتی ئەنفال بەنوسراویەک داوا لە ئەنجومەنی وەزیرانی حکومەتی هەرێمی کوردستان و وەزارەتی شەهیدان دەکات بۆ دابین کردنی بوودجەیەک بۆ نوژەنکردنەوەی بەرێوەبەرایەتی مۆنۆمێنتی ئەنفال لەقەزای چەمچەماڵ.\nئەمڕۆ چوارشەممە بەرواری 2021/4/7 ئەنجومەنی وەزیرانی حکومەتی هەرێمی کوردستان بەنوسراوی ژمارە 3673 کە ئیمزای ئومێد سەباح، سەرۆکی دیوانی ئەنجومەنی وەزیرانی لەسەرە بڕیاریدا بە دابینکردنی بڕی 558،835،500 پێنج سەد و پەنجاو هەشت ملیۆن و هەشت سەد و سی و پێنج هەزار و پێنج سەد دیناری بۆ نۆژەنکردنەوەی بەرێوەبەرایەتی مۆنۆمێنتی ئەنفال لەقەزای چەمچەماڵ، بۆ چاککردنی گۆڕستانی ئەنفالکراوان، دروستکردنی گۆڕستانێکی تایبەت بە روفاتی17 ئەنفالکراو نۆژەنکردنەوە و لێدانی بیری ئیلتیوازی، دابینکردنی پێداویستی و نوژنکردنەوەی تەواوی بینایی بەرێوبەرایەتی مۆنۆمێنتی ئەنفال .\nلەوبارەیەوە ڕەمەک ڕەمەزان قائیمقامی چەمچەماڵ بە PUKmedia ی ڕاگەیاند: لەمانگی 2ئەم ساڵ لەگەڵ بەرێوەبەری شەهیدانی چەمچەماڵ و بەرێوەبەری مۆنۆمێنتی ئەنفال سەردانی وەزیری شەهیدانمان کرد بۆدابینکردنی بووجەیەک بۆ دابینکردنی پێداویستی و نوژنکردنەوەی وبەرێوەبەرایەتی مۆنۆمێنتی ئەنفال چەند داواکاریمان خستە بەردەستی وەزیری شەهیدان لەوانە دروستکردنی گۆڕستانێکی تایبەت بە روفاتی 171 ئەنفالکراو چاککردنی گۆڕستانی ئەنفالکراوان کە 840 رووفاتی ئەنفکراونی تێداییە نوژنکردنەوەی باڵەخانەی بەرێوەبەرایەتی ئەنفال لێدانی بیری ئیلتیوازی.\nوتیشی: سوپاسی ئەنجومەنی وەزیرانی حکومەتی هەرێم دەکەم کە نوسراوی کردووە بۆ وەزارەتی دارایی بۆ سەرف کردنی ئەو بوودجەیە.\nهەر لەو بارەیەوە هابیل ئەحمەد بەرێوەبەری مۆنۆمێنتی ئەنفال لەچەمچەماڵ بە PUKmedia ی ڕاگەیاند: مۆنۆمێنتی ئەنفال 4هەزار مەتر دووجایە 15هەزار سەوزای هەیە لەساڵی 2013 بەهۆی قەیرانی دارایی هیج بوودجەیەک بۆ بەرێوەبەرایەتی مۆنۆمێنتی ئەنفال سەرف نەکردوە چەندین جار نوسراومان ئاڕاستەی وەزارەتی شەهیدان کردووە بو سەرفکردنی بڕە پارەیەک بەڵام بەهۆی قەیرانی دارایی هیچ بڕەپارەیەک بۆ بەرێوەبەرایەتی مۆنۆمێنتی ئەنفال سەرف نەکرا دواین جار لەمانگی 2 لەگەڵ حاکم ڕەمەک قائیمقامی چەمچەماڵ و مەلا سلێمان بەرێوەبەری شەهیدان سەردانی وەزیری شەهیدانمان کرد ئەمرۆ بەخۆشحالیەوە ئەنجومەنی وەزیران نوسراوی ئاڕاستەی وەزارەتی دارایی کردووە بۆس بوسەرف کردنی بوودجەیەک هیوادارین وەزارەتی دارایی بەزووی بریارلەسەر سەرف کردنی بدات.\nبەرێوەبەری مۆنۆمێنتی ئەنفال ئاماژی بەوە کرد ئەم بووجەیە بۆ دابینکردنی پێداویستی و چاکردنی باڵەخانەی بەرێوەبەرایەتی مۆنۆمێنتی ئەنفال لەوانەش گرنگ تر بەشێکی ئەم بووجەیە بۆ هێنانەوەی ڕووفاتی ئەنفالکراوانە لە خوارو ناوەڕاستی عێراق ئێستا بەهۆی نەحۆشی ڤایرۆسی کۆرۆنا هێنانی ڕووفاتەکان ڕاوەستاوە هەرکات کۆرۆنا نەما دەست دەکەین بەهێناوەی ڕووفاتی ئەنفالکراوان ئامادەسازیمان کردووە بو هێناوەی ڕووفاتەکان.\nPUKmedia عەدنان کەلهوڕی


بۆچوون / بیروڕا :: 13/07/2017\nهەرجارێك كە باس لە ئەگەری دامەزراندنی دەوڵەتی كوردیی لە ناوچەكەدا دەكرێت، دەنگی ئەوە بەرزدەبێتەوە كە ئەمە وەك ئیسرائیلی دووەم دەبێت. ئەمە چی دەگەیەنێت؟ ئاشكرایە كە مەبەست لەم قسەیە هۆشداریدانە لە ئەگەری دامەزراندنی قەوارەیەكی سەربەخۆی كورد. لەبەرئەوەیش كە وێنەی ئیسرائیل لە هۆشیاری و ناهۆشیاریی زۆربەی هەرەزۆری عەرەب و موسڵماناندا، هاوشانی هەموو شتێكی بێزراو و قێزەونە و راكێشانی بەلای حاڵەتەكەی كورد-دا بەو ئامانجەیە كە خەڵكیی لێ هانبدەن و گردیان بكەنەوە و لە دژی قەوارەی داهاتووی كورد بەكاریانبێنن.\nئیسرائیل، بەپێی ئەو وێنەیەی بۆی كێشراوە، كە بەردەوام و بە درێژایی رۆژ بڵاودەكرێتەوە و دووبارە بڵاودەكرێتەوە، بریتییە لە (قەوارەیەكی نیشتەجێی ئیستیعماریی زایۆنیی ئیمپریالی كە خۆرئاوا لە دڵی نیشتمانی عەرەبدا چاندوویەتی بۆ لێكترازانیان و بۆ جێبەجێكردنی پلانە ئیستیعماریەكان و.....هتد).\nئەم وەسفە كاریكاتۆرییە هەڵاوساوە، رەگی جۆرە فەنتازیایەكی دەروونیی لە زیهندا داكوتیوە كە هیچ پەیوەندیی بە راستی و واقیعەوە نییە. جوولەكە لە ئاسمانەوە نەباریوە تا لە فەلەستیندا بڕوێنرێن. ئەوان شانبەشانی عەرەب لەوێ بوون و لە هەڕەتی لاوییاندا بەرەنگاریی ئینتیدابی بریتانیا بوونەتەوە توندتر لە عەرەب، تا بریتانیەكان ناچاربوون پاشەكشە بكەن و دانبنێن بە دامەزراندنی دەوڵەتی سەربەخۆ بۆ دانیشتوانی ناوچەكە. بەڵام ئەمەیان بابەتێكی ترە.\nلە ساڵی 1948 دا دەوڵەتی ئیسرائیل دامەزرا. رۆژ دوای رۆژ جوولەكە بناغەی دەوڵەتەكەیان پتەوتر كرد. كەچی چارەنووسی كورد بە نەزانراوی مایەوە و جیاكاری و هەڵاوێریی بەرامبەریان و دەربەدەركردنیان هەروا بەردەوام بوو هەتا گەیشتە هەوڵی قڕكردنیان لەسەردەستی سەدام حسێن. لە ساڵی 1991 دا و دوای ئەوەی لە دەستی ستەم و زۆرداریی سوپای عێراق هەڵاتن و پەنایان بردەبەر شاخەكان، ئەنجومەنی ئاساییش بڕیاری 688 ی دەركرد و بووە هۆی دانانی ناوچەی پارێزگاریی لە كوردەكان لە ژوور هێڵی پانیی 36 ەوە، كە دەكاتە زۆربەی ناوچەكانی كوردستانی عێراق.\nدوای ئەوە كورد هەڵبژاردنی كرد و حكومەتێكی خۆجێی دامەزراند كە تائێستایش هەر ماوە. لەڕووی پراكتیكیەوە ناوچەكە دەسەڵاتێكی خۆبەڕێوەبەریی هەیە كە لە ئاستی قەوارەیەكی سەربەخۆوە نزیكە. دەكرێت بە جۆرە ئاگاییەكەوە بڵێن كە زیاتر لە 25 ساڵە دەوڵەتی كوردی لە چوارچێوەی عێراقی فیدراڵدا هەیە بە هەموو ئەو بنەما مادی و مەعنەوییانەوە كە دەوڵەت هەیەتی.\nهەردوو قەوارەی ئیسرائیلی و كوردی پاڵپشتیی ئەوروپا و خۆرئاوا و بەتایبەت ئەمریكایان بەدەستهێناوە، هەردووكیشیان دەورووبەرێكی نەیاریان هەیە كە چاوەڕێی نزیكترین دەرفەتن بۆ ئەوەی لەناویان بەرن.\nدامەزرێنەرانی دەوڵەتی ئیسرائیل هەوڵێكی زۆریاندا بۆ سەپاندنی بوون و رەگداكوتانی مانەوەی خۆیان. ئەوان هەر لە سەرەتاوە هەوڵیاندا بۆ بەدیهاتنیان لەسەر بنەماكانی دیموكراتی و پشتبەستن بە تێڕوانینی دەوڵەتی و دامەزراوەیی، دوور لە كێشە و گرفتی دەمارگیریی خێڵەكی یان بنەماڵەیی و یاخود دەستەگەری. حزبی زۆری سیاسی پێكهێنران و كەوتنە ركابەریی دیموكراسیانەوە بۆ گەیشتن بە دەسەڵات. ئەزموونێكی هێندە ناوازەیان هێنایە بوون كە وێنە و هاوشانێكی لە هیچ شوێنێكی جیهاندا نییە، خۆی لە كۆمەڵگەی هاوكاریی نیشتەجێكردن (Kibutz) دا دەبینیەوە بۆ راییكردنی كاروبارەكانی خەڵك و رێكخستنیان لە یەكە ئیدارییەكاندا لە پێناو باشتر بەشداربوونیان لە كاری كشتوكاڵی و پیشەسازیدا.\nوردە وردە كۆمەڵگەیەكی نوێ هاتەكایەوە، یەكگرتوو و پێشكەوتوو. لە ماوەیەكی كورتدا ئیسرائیل جێگەی دیاری خۆیی لە هەموو رووەكاندا كردەوە، سیاسی و ئابوری و تەكنۆلۆژی و زانستی. بنەماكانی كاری سیاسیی لەسەر میكانیزمەكانی ئاڵوگۆڕی ئاشتیانەی دەسەڵات لە نێوان حزبە ركابەرەكاندا، جێگیر بوو. میدیای سەربەخۆ و ئازادیی بیروڕا و رادەربڕین و ئۆپۆزیسیۆنی دوور لە هیچ هەوڵێك بۆ دوورخستنەوە یان هەڵاوێر یاخود بە ناپاكدانان (تەخوین) هاتنە بوون.\nلە كوردستانی عێراقدا كارەكان بە ئاراستەیەكی تردا رۆیشتن. دوو حزبە گەورەكە، كە چالاكیی سیاسیی ئەوێیان قۆرخ كردووە، پارتی و یەكێتی، حكومەت، بەڵام زۆری نەخایاند تا ناكۆكیی كەوتە نێوانیانەوە و كەوتنە ململانێیەكی ترسناكی خوێناویەوە كە بووە هۆی تیاچوونی هەزاران كەس. بنەمایەكی دیموكراتییانەی ئاڵوگۆڕ بۆ كۆمەڵگە دانەمەزرا، بەڵكو دەسەڵاتی خێزان و خێڵ و میراتگریی چەسپا و قەوارەكە بوو بە دوو بەشەوە، یەكێكیان بنەماڵەی بارزانی دەستی بەسەردا گرتووە و ئەویتریشیان بنەماڵەی تاڵەبانی حوكمی دەكات.\nلەكاتی دامەزراندنی دەوڵەتی ئیسرائیلدا، دەیڤید بن گۆریۆن كە بەیاننامەی دامەزراندنی دەوڵەتەكەی خوێندەوە، سەرۆكایەتی وەزیرانی وەرگرت، بن گۆریۆن نە دەسەڵات و نە فەرمانڕەوایی و نە نفوزی بۆ هیچ كام لە كوڕەكانی یان نەوەكانی بە میراتی جێنەهێشت. لەوكاتەوە تا ئەمڕۆ لەسەر سەرۆكایەتیی حكومەتی ئیسرائیل زیاتر لە بیست سەرەك وەزیران دەستاودەستی دەسەڵاتیان كردووە. لە كوردستانیش، مستەفا بارزانی پارتی دیموكراتی لە ساڵی 1946 دا دامەزراند كەچی بەسەرۆكی حزبەكە مایەوە هەتا رۆژی مردنەكەی لە ساڵی 1979 دا، دوای ئەویش مەسعود-ی كوڕی جێی گرتەوە كە تا ئێستایش هەر سەرۆكی حزبەكەیە. ئێستا ئەو سەرۆكی هەرێمە و نێچیر بارزانی برازایشی سەرۆكی ئەنجومەنی وەزیران و مەسرور بارزانیی كوڕیشی سەرۆكی ئاسایشی گشتییە، ئەمە بێجگە لە كوڕەكانی دیكەی كە پۆستیان لە حكومەتدا هەیە.\nلایخۆیشیەوە، جەلال تاڵەبانی بە سەرۆكی حزبی یەكێتی نیشتمانی مایەوە و جڵەوی فەرمانڕەوایی و دەسەڵات و پارەی بەدەستەوە بوو هەتا نەخۆشكەوت و هێرۆ خانمی هاوسەری بووە میراتگری، باڤڵ تاڵەبانیی كوڕیشی سەرۆكی دەزگای هەواڵگرییە و كوڕەكەی تریشی، قوباد تاڵەبانی پۆستی جێگری وەزیرانی هەیە، هەروەك برازاكانیشی پۆستی دیكەیان هەیە. حزبەكە ئەڵێی كۆمپانیایەكە لەسەردەستی گەورەی ماڵ دامەزراوە و دوایی كوڕەكان و نەوەكانیان میراتگریی دەكەن.\nمرۆڤ دەیتوانی لەوە ببوورێت كە لە هەرێمدا دیمەنی دەسەڵاتی بنەماڵە و پیرۆزكردنی سەركردە هەبێت لەسەر ئەو بنەمایەی كە زەمینەسازیی ئەوەی هەیە وەك كاریگەرییەك لە كاریگەرییەكانی دەیان ساڵەی دەسەڵاتی بەعس كە ئەم دیاردەیەی تێدا بووژابووەوە، بەڵام كورد نزیكەی سێ دەیەیە فەرمانڕەوایی هەرێمە نیمچە سەربەخۆكەیان دەكەن، دەبوایە ئەم دیمەنە قێزەونانە وردەوردە كەمببونایەتەوە و پاشان لابرانایە. بەڵام ئەوەی روویدا بە پێچەوانەوە بوو و تادێت دەسەڵاتی بنەماڵە زیاتر دەچەسپێت و ناوەستێت: ماڵی سەرۆك بە راستەوخۆیی، پاشان براكانی و ئینجا برازاكانی و دواتر ئامۆزا و خاڵۆزاكانی و پاشان كەسوكار و خزمە نزیكەكانی.\nسەرۆكی هەرێم هەمان ئەو دەسەڵاتانەی هەیە كە سەدام حسێن هەیبوو، ئەو سەرۆكی حزب و سەرۆكی ئاسایشی نەتەوەیی و فەرماندەی باڵای لەشكرە، ئەمە جگە لەوەی كە سەرۆكی عەشیرەتیشە. هەرچی پارلەمانیشە، ئەوە لەسەر شێوەی پارلەمانە عەرەبییەكانە و تەنها دیكۆرێكە و هیچ بەهایەكی كردەكیی بۆ لایەنی بڕیاردەر نییە. تەنیا رووپۆشێكی دیموكراسیی درۆزنانەیە بۆ پرۆسە سیاسییەكە. بینیشمان كە چۆن سەرۆكی هەرێم داوای دەركردنی سەرۆكی پارلەمانی كرد تەنیا لەسەر ئەوەی دەستپێشخەرییەكی شەرمنانەی كرد لە ناڕازیبوونی بەرامبەر میكانیزمە نادیموكراسیەكان.\nلە مەودایەكی بینراودا هیچ ئومێدێك نییە بۆ ئەوەی كاروبارەكان ئاراستەیەكی تر وەربگرن ئەگەر كورد سەربەخۆیی بەدەسبێنێت و دەوڵەوتی كوردیی دروست بكات. چێشتەكە هەر هەمان چێشتە و چێشتلێنەرەكانیش هەر هەمان چێشتلێنەرن، قاپ و قاچاخەكانیش ناگۆڕێن، ئەمە دۆخەكەیە ئیتر چ لەسەر (پكنیك)ە كۆنەكە بێت یان لەسەر (تەباخ)ی تازە.\nبۆیە ئەگەر دەوڵەتی كوردستان دامەرزا نابێتە ئیسرائیلی دووەم، بەڵكو پێدەچێت ببێتە فەلەستنیی دووەم، وەك ئەوەی كە (حەماس) و (فەتح) بە چاوقاییمانە دابەشیان كردووە.


یانه‌ی سلێمانی سزای یاریزانان و ڕاهێنه‌ره‌كه‌ی په‌سه‌ندكردو هه‌ڕه‌شه‌ش ده‌كات \nیانه‌ی سلێمانی سزای سه‌ر یاریزانه‌كانی په‌سه‌ند كردو به یه‌ك ملیۆن دیناریش سزای راهێنه‌ره‌كه‌ی ده‌دات، جارێكی تریش هه‌ره‌شه‌ی وه‌ستاندنی چالاكیه‌كان ده‌كاته‌وه.\nده‌سته‌ی كارگێری یانه‌ی سلێمانی كۆبونه‌وه‌ی خۆی ئه‌نجامداو به‌پێی وته‌ی هه‌رده ره‌ئوف بارام جێگری سه‌رۆكی یانه‌كه , كه به سایتی تایبه‌تی یانه‌كه‌ی راگه‌یاندووه، سزای ماددی سه‌ر یاریزانه‌كان به 500 هه‌زار دینار په‌سه‌ندكراوه‌و سه‌ردار ساڵحی راهێنه‌ریش یه‌ك ملیۆن دینار له گرێبه‌سته‌كه‌ی ده‌بڕدرێت.\nدوای شكسته‌كه‌ی به‌رامبه‌ر یانه‌ی ئاڵاش له خولی كوردستان , ده‌ستبه‌رداری هه‌ڵمه‌ت عادل و بورهان عه‌بدولكه‌ریم ده‌بێت.\nسه‌باره‌ت به تیپی خولی عێراقیش جێگری سه‌رۆكی یانه‌ی سلێمانی وتویه‌تی، گفتوگۆ له‌گه‌ڵ یاریزانه‌كاندا ده‌كه‌ن و ئه‌گه‌ر ئاماده‌نه‌بون چاوه‌ڕوانی یانه‌كه بكه‌ن تا كێشه‌ی دارایی چاره‌سه‌رده‌كات و هاوكارییه‌كه‌ی پێده‌گات ، ئه‌وا ده‌ستبه‌رداریان ده‌بن.\nبه‌رپرسانی یانه‌ی سلێمانی جارێكی تر هه‌ره‌شه‌ی وه‌ستاندنی چالاكیه‌كان ده‌كه‌ن و مۆڵه‌تی سه‌ره‌تای مانگی داهاتوو ده‌ده‌نه لایه‌نه په‌یوه‌ندیداره‌كان , تا كێشه داراییه‌كانیان بۆ چاره‌سه‌ر بكه‌ن، چونكه نه له لیژنه‌ی ئۆلۆمپی و نه له‌حكومه‌ت , هیچ بڕه پاره‌یه‌ك نه‌هاتۆته یانه‌كه‌یانه‌وه.\nبه‌ڤیدیۆ : ئه‌و منداڵ پۆڵندیه ببینه هیچی كه‌مترنییه له ڕۆناڵدۆ ...\nسترۆتمان له‌مۆندیال بێبه‌ش ده‌بێت ...\nخیتافی ڕاهێنه‌ره‌كه‌ی دورخسته‌وه ...\nبه‌وێنه : ڕۆناڵدۆ له‌سه‌ره‌تاوه تاگه‌یشتن به لوتكه له 10 وێنه‌دا ...\nئه‌نجامی یاریه‌كانی خولی پله‌دووی كوردستان ...\nكامپنۆ بۆ ئه‌گوێرۆ شومه ...\nبه‌وێنه : ئیتۆ له‌ته‌مه‌نی 80 ساڵیدا ببینه ...\nمۆله‌ر : ئه‌گه‌ری هه‌یه بدۆڕێین ...\nبه‌وێنه : پێكهاته‌ی ئه‌تلاتیكۆ مه‌دریدو میلان ...\nبه‌وێنه : پێكهاته‌ی بایرن میونخ و ئارسناڵ بۆ یاریه‌كه‌ی ئه‌مشه‌و ...\nئه‌نشلۆتی : نابێت له ئێستادا بیر له هه‌رسێ نازناوه‌كه بكه‌ینه‌وه ...\nتۆرێس دوركه‌وته‌وه ...


بەرپرسانی عێراق سەردانی زیندانی ناوەندیی ناسریە دەکەن لە 1 نیسان بۆ پشکنینی دۆخی زیندانەکە. [خاوەنی وێنە: کۆمسیۆنی باڵای سەربەخۆی مافەکانی مرۆڤ لە عێراق]\nئەو زیندانانەی عێراق کە گومانلێکراوانی رێکخراوی "دەوڵەتی ئیسلامی" (داعش)یان تێدایە زۆر جەنجاڵ بوون و مەترسیی ئەوەیان لێدەکرێت ببنە شوێنی گەرادانان بۆ ئایدۆلۆژیای توندڕەوی، پسپۆڕان بە دیارونایان وت.\nلە حوزەیراندا، حکومەت بڕیاریدا لەسەر پلانێك بۆ فراوانکردنی زیندانەکان، بەڵام زۆربەی زیندان و دەستگیرگەکان کێشەی خراپیی بەڕێوەبردن و جه‌نجاڵبوونیان هەیە به زیندانیان، کە زۆرێکیان لەسەر تیرۆریزم یان تاوان دەستگیرکراون.\nپەرلەمانتارێكی عێراقی، قوسەی عەباس، كه سەرۆکی لیژنەی مافی مرۆڤه لە پەرلەمان، وتی بەگوێرەی هەندێك خەمڵاندن، عێراق "20,000 دەستبەسەرکراوی هەیە بە گومانی بوونی پەیوەندی بە داعشەوە".\nبە دیارونای وت: "ترسی زۆرمان هەیە لەوەی تیرۆریستان هزری توندڕەوییان لەنێو زیندانەکاندا بڵاوبکەنەوە" و هۆشداریی دا لەوەی زیندانەکان دەبنە "خاکێکی بەپیت کە یارمەتی گۆڕینی ئەم زیندانانە دەدات بۆ شوێنگەی دروستکردنی تیرۆریستان".\nعەباس وتی تێکەڵبوونی ئەندامانی گومانلێکراوی داعش لەگەڵ زیندانیانی دیکە لە شوێنی جەنجاڵدا مەترسیدارە و دەکرێت "ئاکامی نەخوازراوی" هەبێت.\nوتی ئەو زیندانیانەی مێشکیان شۆراوەتەوە بە ئایدۆلۆژیای توندڕەوی کە گروپی وەك داعش بڵاویانکردۆتەوە رەنگە "سوود لەم ژینگانە ببینن بۆ برەودان بە بیرۆکەکانیان و کاریگەرییان لەسەر زیندانیانی دیکە هەبێت".\nوتیشی: "ئێمە زۆر سەردانی زیندانە ناوەندییەکان و ناوەندە کاتییەکانی دەستبەسەرکردن دەکەین و ئەوەی تووشی شۆکمان دەکات ژمارەی زۆری زیندانیان و دەستبەسەرکراوانە."\nهه‌روه‌ها وتی هەندێکیان چەندین ساڵە لە زینداندان و چاوەڕێی دادگایی دەکەن، ئاماژەیکرد بەوەی "بەگوێرەی دەستوور و یاسا، پەسەندنەکراوە خەڵك بەبێ دادگایی دەستبەسەربکرێن".\nوتی بگه لەوەی دەبێت دڵنیایی بدرێت لەوەی پرۆسەی دادوەری لەکاتی خۆیدا بەڕێوەدەچێت، حکومەت دەبێت هەوڵەکانی خێراتربکات بۆ بنیاتنان یان فراوانکردنی زیندانەکان و جیاکردنەوەی زیندانیان بەگوێرەی تاوانەکانیان.\nشوێنی گەرادانانی توندڕەوان\nئەنەس عەزاوی لە کۆمسیۆنی باڵای سەربەخۆی مافی مرۆڤی عێراق هۆشداریی دا لەوەی دۆخی زیندانەکانی عێراق "دەیانکات بە خاکێکی بەپیت بۆ توندڕەوی لەجیاتی ئەوەی دەزگای چاکسازی و راستکردنەوە بن".\nبە دیارونای وت: "بەپێی خشتەیەکی ئاسایی سەردانی زیندانەکان و ناوەندەکانی دەستبەسەرکردن دەکەین لە تەواوی وڵاتدا و لە راپۆرتەکانماندا باسمان لە چەندین پێشێلکاری کردووە لە دۆخی ئەو شوێنانە."\nوتی کاردانەوەی کاربەدەستان هێواشە و چارەسەریان بەپێی پێویست نەبووە، هەرچەندە "هاریکاری دەبینین لە کارگێڕانی زیندانەوە بۆ کارئاسانیی کارەکانی تیمەکانی چاودێریمان و ئەمەش هەنگاوێكە بەرەو پێشەوە".\nعەزاوی وتی جەنجاڵیی زۆری نێو زیندانەکان و تێکەڵکردنی کەسانی نێو زیندان کە وادەکات "تیرۆریستی بەئەزموون" بخرێنە هەمان ژووری زیندانه‌وه له‌گه‌ڵ ئەوانەی گومانلێکراون به تاوان، جێی نیگەرانییە.\nوتیشی حکومەت دەبێت بەخێرایی چەند چاکسازییەك بکات کە سەرەتا ژمارەی زیندانیان لە هه‌ر دەزگایەكدا کەمبکاتەوە لەڕێگەی یەکلاییکردنەوەی کەیسی ئەوانەی دەستبەسەرن و چاوەڕێی لێکۆڵینەوە یان دادگان.\nوتی دەبێت زیندانی نوێش بکرێنەوە کە پەیڕەوی پێوەرەکانی مافی مرۆڤ بکەن.\nعەزاوی پێشنیازی تەرکیزخستنە سەر بەرنامەی چاکسازی دەروونی و رەفتاریشی کرد بۆ زیندانیان لەگەڵ پرۆژەی هۆشیاریی ئایینی و کلتوری کە "باس لە مەترسییەکانی ئایدۆلۆژیای توندڕەوی بکەن".\nنەینەوا بەدەست کەمیی زیندانەوە دەناڵێنێت\nئەندامی ئەنجومەنی پارێزگای نەینەوا غەزوان داودی بە دیارونای وت کورتهێنانێکی سەختی شوێنی دەستبەسەرکردن هەیە لە پارێزگای نەینەوا.\nداودی وتی: "لەئێستادا سێ ناوەندی دەستبەسەرکردنی کاتییمان هەیە لە موسڵ و تەل کێف کە جەنجاڵن بە زیندانیان و دەستبەسەرکراوان بەجۆرێك ئەو هۆڵانەی تەرخانکراون بۆ چالاکی چاکسازی پڕكراون له دەستبەسەرکراوان."\nوتیشی: "راپۆرتەکانمان باس لە گرنگیی چارەسەرکردنی کێشەی جەنجاڵی و باشترکردنی خزمەتگوزاریی دابینکراو بۆ زیندانیان دەکەن." داوایکرد لە حکومەت کە گواستنەوەی ئەو زیندانیانەی حوکمدراون خێرا بکات بۆ نێو زیندانە فیدراڵییەکان.\nهه‌روه‌ها وتی 2,000 زیندانی هەیە حوکمدراون بە تاوانی تیرۆر و چەند سزایەکی جیاوازیان بەسەردا سەپێنراوە و وتیشی کە "هیچ پێویست بەوە ناکات لە ناوەندەکانی دەستبەسەرکردنی پارێزگاکە بمێننەوە".\nوتی ئەم دەستبەسەرکراوانە دەبێت ماوەی سزاکانیان لەنێو زیندانە فیدراڵییەکاندا بەسەر ببەن کە لە تەواوی وڵاتدا هەن.\nئاماژەی کرد بەوەش كه بە مانەوەیان لە ناوەندەکانی دەستبەسەرکردندا، دەتوانن تێکەڵ بن لەگەڵ ئەو زیندانیانەی دیکە کە چاوەڕێی دادگایین بەهۆی تاوانی بچوکترەوە و ئەگەری ئەوە هەیە مێشکی ئەوانیدی بشۆرنەوە بە ئایدۆلۆژیا توندڕەوەکەیان.\nحكومه‌ته‌كه، كه له‌لایه‌ن كۆمسیۆنی مافه‌كانی مرۆڤه‌وه نوێنه‌رایه‌تی ده‌كرێت، ده‌بێت ئه‌و پیاوه گه‌نجانه له‌به‌رچاوبگرێت كه فریودرابوون بۆ په‌یوه‌ندیكردن به ریزه‌كانی "ده‌وڵه‌تی ئیسلامی" (داعش)ه‌وه، كه ده‌ستیان سوور نه‌بووه به خوێنی عێراقییه‌كان و هیچ تاوانێكیان ئه‌نجام نه‌داوه. ئه‌وانه ده‌كرێت ئازادبكرێن به‌گوێره‌ی به‌ڵێننامه‌یه‌ك و كه‌فیلێك تا بتوانن بگه‌ڕێنه‌وه نێو ژیانی ئاساییان، دوور له تووندڕه‌ویی رۆشنبیری و ئایینی. هه‌روه‌ها ده‌بێت به‌دواداچوون بكات بۆ لێكۆڵینه‌وه‌كان له‌گه‌ڵ تۆمه‌تباركراوه‌كاندا و هه‌نگاوه‌كانی به‌ڕێوه‌چوونی ئه‌و لێكۆڵینه‌وانه و ئه‌وه‌ی ئاخۆ له‌ژێر گوشاردا ئه‌نجامدراون و ئاخۆ ده‌شێت ددانپێدانانه‌كان دروستكراو بن. هه‌روه‌ها ده‌بێت به‌دواداچوون بكات بۆ زیندانه‌كان و بارودۆخی نێو زیندانه‌كان.


راوێژی پەیوەندیدار بە تووندوتێژی دژ ژنان - HÎNBÛN\nHome/راوێژی پەیوەندیدار بە تووندوتێژی دژ ژنان\nراوێژی پەیوەندیدار بە تووندوتێژی دژ ژنانMarieCarstens2021-01-13T09:19:25+01:00\nئێوە قوربانی تووندوتیژی خێزانین؟ تکایە پێوەندیمان پێوە بگرن. ئێمە بە بێ بەرانبەر راوێژتان پێشکەش دەکەن.\nلە 1ی فێوریەی 2018 ” پەیمانی ئەنجوومەنی ئورووپا بۆ پێشگرتن و تێکۆشان دژ بە تووندووتیژی لە دژی ژنان و تووندوتیژی خێزانی” چووە خانەی جێبەجێ بوونەوە و وەکوو یاسا لە کار کرا. پیمانی ناسراو بە کۆنوانسیۆنی ئیستامبۆڵ هەموو لایەنەکانی دەوڵت ئەرکدار دەکات کە پشتیوانی و پاڵپشتی بۆ ئەو ژنانەی تووشی تووندووتیژی بوون گارانتی بکات. هەروەها ئەرکی سەر شانیانە کە پێش بە تووندووتیژی زیاتر بگرن.\nجۆرەکانی تووندووتیژی دژ بە ژنان گەڵێک لایەن دەگرێتە خۆ:\nرێز گرتن لە ژنان و مافی بێ ئەملا و ئەولای ئەوان بۆ سڵامەتی و مافی بەرانبەر، بە هەر جۆرە تووندووتیژی نواندنێک دژیان، پوچ و بێمانا دەبێتەوە. تووندتووتیژی خێزانی بە هۆی هێرشی زارەکی، هەڕەشە لێکردن، کۆنترۆڵ کردن، سووکایەتی پێکردن، دەسترێژی لە کاتی پێوەندیگرتن دا تا بە لێدان کە ئەتوانی بە مەرگ کۆتایی بێت، ئەبێ رووبەرووی دادگای تاوانەکان بێتەوە. لە کاتی داخرانی ژیانی گشتی بە هۆی پەتای کرۆناوە دەرکەوت کە تووندووتیژی خێزانی لە پڕ هەڵەسوونی هێناویەوە و هەروەها هێرشی زاراکەی، سووکایەتی پێکردنی جینسی تا هەڕەشەی پڕ لە رق و نیفرەت لە تۆڕەکۆمەڵایەتییەکاندا زۆر خێرا زیادی کرد. گووشاری زۆری ئەم دۆخی ئاوارتە بە هۆی کرۆناوە بەڵام ناتوانێ پاساوی هەڵکشانی تووندوتیژی بێت. هەر وەک جاران زۆربەی حاڵەتەکانی تووندووتیژی زیاتر لای پیاوان دژ بە ژنان بووە. ئەوان مافی ئەوەیان نیە. کۆمەڵگا رووبەرووی ئەم خواست و پرسە بووەتەوە کە نابێ چیتر خۆی لەو پرسە گێل کات و ئەبێ زوو خۆی تێهەڵقوورتێنێ.\nژنانێکی زۆر ناوێرن داوای یارمەتی و پشتیوانیەوە بکەن. هەر کاتژمێرێک ژنێک دەکەویتە بەر هەڕەشەی هاوژینەکەی و بیریندار ئەبێت، تووندوتیژی هەر سێ رۆژ جارێ بە مەرگ کۆتایی دێت. حاڵەتە رانەگەیەندراو یەکجار زۆرن. هۆشیاری و ئاگایی لەو بارەوە لە نێو دەور و جیران، کۆڕی هاورێیان و خزم و کەسەکان ئەتوانێ ژیانی زۆر بپارێزێت\nئێوە خۆتان یان کەسێکیتر کە ئێوە ئەیناسن، بە دەست تووندوتیژی خێزانیەوە لە بێرلین ئەناڵێنێت؟ تکایە پێوەندیمان پێوە بکەن!\nژنانی پەنابەر کە پێویستیان بە وەرگرتنی راوێژە و بۆ ئەم مەبەستەش سەردانی دەکەن هەموویان تایبەتی قوربانی بەکارهێنانی تووندووتیژی لە ناو پێوەندی خێزانی، تووندوتیژی سێکسی یان بە کوێلەکراوی رووداوەکانی کاتی شەڕ نین. ئەوان لە وانەیە بە زۆر بەشوو درابێن یان خۆ بە هۆی خەتەنەی زۆرەملی قەرەبوو نەکراوەوە بریندار کراون. ئەوان هەموو ژیانیان بە ئازاری دەروونی و ژانی جەستەیانەوە ئەنالێنن. ئەوانیتر بە دەم ترس لە روودانی تاوان لە ژێر ناوی شەرەف ئەژین و قەت هەست بە پارێزراوی ناکەن. شەرەف بەڵام ئیزنی بێ رێزی بە ژنان و کووشتنیان نادات!\nژنان زۆربەی کات وەک رابردوو خۆیان بە گرێدراوی یاساکان و داب ونەریتی وڵاتی خۆیان ئەزانن. خۆیان تەواو بە دەستەوە ئەدەن و بەم هۆیەشەوە ترسیان هێندە زۆرە کە ئەوانی تەواو دەستەوەستان کردووە. جگە لەوەی کە ژنان یارمەتی بە پەلە وەردەگرن، ئەوان لە بارەی زانیاری پێوەندیدار بە مافەکانیان و هەروەها هەل و دەرفەتەکان بۆ بە کردەویی کردنیان ئاگادار دەکرێن، بۆ ئەوەی بتوانن بەرنامە بۆ یەکەم هەنگاوەکانیان دابڕێژن.\nزانیاری هەڵەکان زۆربەی کات وەکوو ئەمرازی زەختکردن لە لایەن ئەنجامدەری تاوانەوە بە کار دێن. لێرە ژنەکان دەربارەی رەوشی یاسایی ئالمان سەبارەت بە سزای تاوانباری، سەبارەت بە مافی نیشتەجێ بوون و هەروەها مافی بەخێوکردنی منداڵەکان ئاگادار دەکرێن. ژنان لە رووی دەروونی و کۆمەلایەتییەوە و هەروەها چۆنیەتی بە کردەوەیی کردنیان پشتیوانی دەکرێن بۆ ئەوەی خۆیان لە رۆڵی قوربانی دەربێن و رێگای خۆیان بدۆزنەوە


گرنگرتین ڕوداوه‌كانی ته‌كنه‌لۆجیا له ٢٠٢٠ دا\nسه‌ره‌تای بیرۆكه‌ی پێشخستنی ژیانی مرۆڤ له داوی ئه‌و شۆڕشه ئه‌لیكترۆنیانه‌وه سه‌ری هه‌ڵدا كه به سه‌ده‌ی ٢١ی ئه‌لیكترۆنی ناسێنرا (21st Century of Automation). ئامانجی سه‌ره‌كی ئه‌م شۆڕشه بریتیه له دیجیته‌ڵایزكردنی سه‌رجه‌م كایه‌كانی ژیانی مرۆڤ له ڕێگای ئامێره زیره‌كه‌كان و پرۆگرامه‌كانی ته‌كنه‌لۆجیاوه.\nگرنگرتین ئامانج كه له‌م سه‌ده‌یه‌دا كه به‌دیهاتوون ئه‌مانه‌ن؛ به ئه‌لیكترۆنیكردنی ئامێر و كه‌لوپه‌له سه‌ربازیه‌كان به نمونه (فڕۆكه‌ی بێ فڕۆكه‌وان)، په‌روه‌رده و فێركرنی ڤێرچواڵ (Virtual Learning)، داهێنانی زانستی  نوێ biochemical, bioinformatics))، به‌رهه‌مهێنانی ووزه‌ی نوێ، ئامێره‌كانی گواستنه‌وه و گه‌یاندن (ئۆتۆمۆبیلی بێ شۆفێر - Autonomous Car)، دروستكردنی ئامێری نوێی كشتوكاڵی كه به ئامێره زیره‌كه‌كان داده‌نرێن (به‌كارهێنانی ڕۆبۆت بۆ ئاودان، كۆكردنه‌وه‌ی به‌رهه‌مه كشتوكاڵیه‌كان)، ئه‌نجامدانی نه‌شته‌رگه‌ری له ڕێگای ڕۆبۆتی زیره‌كه‌وه، به ئه‌لیكترۆنیكردنی كاروباری دامه‌زراوه حمكومیه‌كان (حكومه‌تی ئه‌لیكترۆنی)، تاوه‌كو ده‌گاته په‌یوه‌ندییه كۆمه‌ڵایه‌تیه‌كان (سۆشیاڵ میدیا) (سه‌رچاوه-١-٤). وه گرنگترین ئه‌و ڕوداوانه‌ی كه به ته‌نها له ساڵی ٢٠٢٠ یشدا چاوه‌ڕوان ده‌كرێت ڕووبده‌ن ئه‌مانه‌ن؛\nله ساڵی داهاتوودا ، ئینته‌رنێتی جه‌نه‌ره‌یشنی پێنج كه به (5G) ناسراوه  ده‌كه‌وێته كار. ئه‌م خزمه‌تگوزاریه ٤٠٠ جار له خزمه‌تگوزاریه‌كانی جه‌نه‌ره‌یشنی ٣ و ٤ خێرا تره له نێو خزمه‌تگوزاری ئینته‌رنێتی تۆڕه‌كانی مۆبایلدا، ئه‌مه‌ش به گرنگترین داهێنانی سه‌ده‌ی ٢١ هه‌ژمار ده‌كرێت و ده‌ورێكی سه‌ره‌كی ده‌بینێت له گه‌یاندنی ئینته‌رنێت و ئاڵوگۆڕی زانیاری له نێوان ئۆتۆمۆبیله بێ شۆفێره‌كان یان فرۆكه‌ی بێ فرۆكه‌وان و سه‌رجه‌م ئامێره ئه‌لیكترۆنیه زیره‌كه‌كان به هۆی خێرای گواستنه‌وه‌ی وه‌یڤه‌كانه‌وه.\nهه‌ر به‌هۆی خێرایی ئینته‌رنێتی جه‌نه‌ره‌یشنی پێنجه‌وه، پێشبینی پێشكه‌وتنی به‌رچاو له زانسته‌كانی ئاڕتیفیشال ئینته‌له‌جینس (Artificial Intelligence) و كۆمپیوته‌ر ڤیژن ( Computer Vision) ده‌كرێت، گرنگترین ڕووداو كه له سه‌ره‌تای ساڵی نوێدا چاوه‌ڕوان ده‌كرێت ڕووبدات ئه‌ویش به‌كارهێنانی ئۆتۆمۆبیلی بێ شۆفێره له نێو شه‌قامه‌كانی چه‌ند ووڵاتێكدا، به‌مه‌ش ئه‌و خه‌ونه‌ی كه به خه‌یاڵی زانستی (Science Fiction) ده‌دنرا ده‌بێت به ڕاست.\nپرۆژه‌ی به‌كارهێنانی ئاسایشی سنوری زیره‌ك (Smart Border Control) له لایه‌ن ووڵاتانی یه‌كێتی ئه‌وروپاوه به‌تایبه‌ت ووڵاتانی ( یۆیان، نه‌مسا، ئه‌ڵمانیا و ڕۆمانیا). ئامانجی سه‌ره‌كی ئه‌م پرۆژه‌یه كه‌مكردنه‌وه‌ی لۆدی ٨٨٧ ملیۆن گه‌شتیاره كه ساڵانه سه‌ردانی ووڵاتانی ئه‌وروپا ده‌كه‌ن له‌سه‌ر پۆلیسی پاسپۆرت كۆنترۆڵ وه نه‌هێشتنی دیارده‌ی به‌كارهێنانی پاسپۆرتی ساخته‌یه. گرنگی ئه‌م پرۆژه‌یه به‌كارهێنانی نوێترین ته‌كنه‌لۆجیای سه‌رده‌م، ئامێری ئه‌لیكترۆنی پشكنینی پاسپۆرت و سه‌نسه‌ری زیره‌كه له كۆكردنه‌وه‌ی زانیاری گه‌شتیاران له كاتی گه‌شتنیان به ته‌رمیناڵی فڕۆكه‌خانه‌كان به‌بێ هه‌بوونی پۆلیسی پاسپۆرت له فڕۆكه‌خانه‌كاندا (بۆ زانیاری زیاتر بڕوانه سه‌رچاوه‌ی-٥).\nله ساڵی ٢٠٢٠ دا كۆمه‌ڵه پزیشكێك له چه‌ند ووڵاتێكی جیاوازه‌وه به تیم هه‌ڵده‌ستن به ئه‌نجامدانی نه‌شته‌رگه‌ری له ڕێگای ته‌كنه‌لۆجیای ڤێرچواڵ ڕیاڵه‌تی و ڕۆبۆتی زیره‌كه‌وه به بێ به‌شداربوونی هه‌موو پزیشكه‌كان له ژووری نه‌شته‌رگه‌ریه‌كه‌دا . واته باشترین پزیشكی نه‌شته‌رگه‌ری ده‌كرێت به ڤێرچواڵ له‌گه‌ڵ پزیشكی دیكه گه‌وره‌ترین نه‌شته‌رگه‌ری به سه‌ركه‌وتووی ئه‌نجام بده‌ن.\nنوێترین دروای ئه‌لیكترۆنی كه به (لیبراLibra-) ناسراوه دروست ده‌بێت، كه هه‌ندێك به جێگره‌وه‌ی دراوی كاغه‌ز ناوی ده‌هێنن، سه‌رۆكی سندوقی دروای نێوده‌ڵه‌تیش له كۆڕبه‌ندی ئابوری جیهاندا ئاماژه‌ی كرد به مه‌ترسی ده‌ستبه‌سه‌راگرتنی دراوی جیهان له لایه‌ن كۆمپانیاكانی بواری ته‌كنه‌لۆجیاوه (سه‌رچاوه-٥). بۆیه هه‌ریه‌ك له شاره‌زایانی بواری ئابوری ، بازرگانی ته‌نانه‌ت سیاسیش مه‌ترسیان هه‌یه له دروستبوونی مێپۆدێكی نوێ له ئابوری دیجیتاڵ كه خۆی ده‌بینێته‌وه له نه‌مانی ڕۆڵی بانق یان بازرگانی ته‌قلیدی.\nجگه له ووڵاتای سووید، هه‌ریه‌ك له ووڵاتانی وه‌كو ( كۆریای باشور، به‌ریتانیا، چاینا، دانیمارك، نه‌رویج، سویسرا، كه‌نه‌دا) چیتر كار به به‌كارهێنانی دراوی كاغه‌ز ناكه‌ن له بازاڕه‌كانیاندا. بۆ یه سه‌رجه‌م مامه‌ڵه‌كانی (كڕین و فرۆشتن، ناردن و گواستنه‌وه‌ی پاره) به دیجیتاڵی له ڕێگای مۆبایل و ئه‌پڵیكه‌یشنه‌كانه‌وه ئه‌نجام ده‌درێن (سه‌رچاوه-٦).\nزیادبوونی ژماره‌ی ئه‌و وولاتانه‌ی كه حكومه‌تی ئه‌لیكترۆنی به‌كارده‌هێنن  بۆ پتر ١٧٠ ووڵات له ڕیزبه‌ندی تۆماری نه‌ته‌وه یه‌كگرتوه‌كان  (Online Service Index ). واته ته‌نها چه‌ند ووڵاتێكی كه‌م كه به ووڵاتانی زۆنی جه‌نگ ناوده‌برێن له‌وانه (عێراق، سوریا، سۆماڵ، ئه‌فغانستان...) ده‌مێننه‌وه و پێشبینی ده‌كرێت به ووڵاتانی جیهانی چواره‌م یان پێنجه‌م ناو ببرێن. گرنگترین حكومه‌تی ئه‌لیكترۆنی له ریزبه‌ندی ئه‌و ١٧٠ ووڵاته‌دا ووڵاتی ئیستۆنیایه كه له ساڵی ١٩٩١ وه سه‌ربه‌خۆیان وه‌رگرت (هه‌روه‌كو هه‌رێمی كوردستان). وه له ساڵی ٢٠١٦ دا واته دوای ١٥ ساڵ توانیان له سه‌دا ٩٩ % كاروباره‌كانی حكومه‌ت و ته‌نانه‌ت ده‌نگدانیش بكه‌ن به ئه‌لیكترۆنی (سه‌رچاوه-٧).\nله سه‌ره‌تای ساڵی ٢٠٢٠ وه یه‌كێتی ئه‌وروپا هه‌ڵده‌ستن به ئه‌نجامدانی پرۆژه‌ی (دیجیتاڵ ئه‌وروپا ) كه ئامانجیان به‌دیجیتاڵ كردنی سه‌رجه‌م بواره‌كانی (په‌روه‌رده و فێركردن، دروستكردنی شاری زیره‌ك، به دیجیتاڵ كردنی كارگه‌كان، هاتوچۆ و گواستنه‌وه، هه‌روه‌ها ناوه‌نده بازرگانیه‌كانی وه‌كو بانق و بۆرسه‌ی ئابوری) یه له ماوه‌ی ته‌نها ٢ ساڵدا (سه‌رچاوه-٨).\nله كۆتایدا داهێنانه‌كان زۆر به‌خێرای ڕوبه‌ڕومان ده‌بنه‌وه ، وه له ئه‌نجامی ئه‌و گۆڕانكاریه خێرایانه‌ی كه له بوراه‌كانی ته‌كنه‌لۆجیا و ئامێره ئه‌لیكترۆنیه‌كاندا ڕووده‌ده‌ن هه‌ریه‌ك له شاره‌زایان، ئابوری ناسان، ته‌نانه‌ت سیاسه‌تمه‌داران و توێژه‌رانیش ئاماژه به سه‌رهه‌ڵه‌دانی جۆره ژیانێكی دیجیتاڵی یان ئه‌لیكترۆنی ده‌كه‌ن، كه خۆی ده‌بینێته‌وه له نه‌مانی ڕۆڵی په‌رله‌مان و حكومه‌ت، مامه‌ڵه‌ی بازرگانی و ئابوری (ته‌قلیدی)، ته‌نانه‌ت په‌یوه‌ندی كۆمه‌ڵایه‌تی و ئاینیه‌كان ...هتد.\nئیمه وه‌كو كورد (به‌گشتی وه‌كو هاووڵاتی ڕۆژهه‌ڵاتی) نه‌ك ده‌ورمان نیه له‌و وه‌رچه‌رخانه خێرایه‌ی كه له دونیای ته‌كنه‌لۆجیادا ڕووده‌دات، ته‌نانه‌ت توانای به‌كارهێنانی ئه‌و ئامێر وته‌كنه‌لۆجیا نۆێیانه‌شمان نیه كه ووڵاتان به‌گشتی بۆ خزمه‌تكردنی هاووڵاتیان به‌كاریده‌هێنن به نمونه (نه‌بوونی حكومه‌تی ئه‌لیكترۆنی، سیستمی بانقی ئه‌لیكترۆنی، نه‌بوونی نه‌خشه‌ی دیجیتاڵی جیوپۆڵۆتیكی كوردستان، بازرگانی و ئابوری دیجیتاڵ...هتد). هه‌روه‌كو نوسه‌ر د.سه‌ردار عه‌زیز ده‌ڵێت؛ ئێمە بەکاربەری زۆربەی ئامرازە تەکنەلۆجیەکانین بەبێ ئەوەی دێڕیک لە ئەدەبیاتی ئێمەدا هەبێت لە سەر تەکنەلۆجیا (ڕ.ئاوێنه).\nتوێژه‌ر و وانه بێژ له زانكۆی لیڤه‌رپوڵ-ئینگلترا


05:47 - 08/08/2020\nپەیسەرپرێس بژاردەی بەردەم حكومەت بۆ دابەشكردنی مووچە بەبێ لێبڕین ئاشكرا دەكات\nلەم رۆژانەدا وەفدی هەرێم دەگەڕێتەوە بۆ بەغداد و لە ئێستادا سەرۆكی وەفدەكە دەستنیشان نەكراوە، هاوكات حكومەتی هەرێمی كوردستان هێشتا بەرچاوی روون نییە كە دەتوانێت بەبێ لێبڕین مووچەی ئەم مانگە دابەش بكات یان وەك مانگی رابردوو بەشێك لە تەمویلی وەزارەتەكان كەمدەكاتەوە.\nبەپێی زانیارییەكانی پەیسەرپرێس، لە چەند رۆژی داهاتوودا وەفدی هەرێمی كوردستان كە پێكهاتوون لە وەزیرانی دارایی، ناوخۆ، پلاندانان، سەرۆكی دیوانی ئەنجومەنی وەزیران و وتەبێژی حكومەت دەچن بۆ بەغداد بۆ رێككەوتن لەبارەی پرسی رادەستكردنی بەشێك لە داهات و وەرگرتنی بەشەپارەی مانگانە لە عێراق، بەڵام تا ئێستا سەرۆكی وەفدەكە دەستنیشان نەكراوە و یەكلایی نەكراوەتەوە كە ئایا خودی سەرۆكی حكومەتی هەرێمی كوردستان سەرۆكایەتی دەكات یان جێگرەكەی.\nپەیسەرپرێس ئەوەشی زانیوە كە حكومەتی هەرێمی كوردستان چاوی لەوەیە لەگەڵ بەغداد رێككەوتن بكات و بەغداد مانگانە 400 ملیار دینار رەوانەی هەرێمی كوردستان بكات، بەوەش هەرێمی كوردستان لەگەڵ داهاتەكانی دیكەی بەردەستی دەتوانێت مووچە بەبێ لێبڕین دابەش بكات، بەڵام ئەگەر بەغداد لەو بڕە كەمتر رەوانە بكات ئەوا حكومەتی هەرێم پەنا بۆ وەرگرتنی قەرز دەبات و بەوشێوەیەش ناچار دەبێت كە بڕیاری بڕینی بەشێك لە مووچە بداتەوە هاوشێوەی مانگی رابردوو، لەكاتێكدا پێشتر ئەنجومەنی وەزیران بڕیاریدابوو كە بڕیاری لێبڕینەكە تەنها بۆ ماوەی یەك مانگ بێت.